Медицинский портал Узбекистана MED.UZ/Харьков дипломдан кейинги таълим тиббиёт Академияси врачлар малакасини ошириш курсига таклиф этади\nХарьков дипломдан кейинги таълим тиббиёт Академияси врачлар малакасини ошириш курсига таклиф этади\nХДКТТА (http://med.edu.ua) Харьков дипломдан кейинги таълим тиббиёт Академияси Соғлиқни сақлаш Вазирлиги муассасалари ходимларини врачлар малакасини ошириш курсига таклиф этади.\nМутахассисларни муайян мавзулардаги малакасини ошириш бўйича ўқув машғулотлари биринчи Илова бўйича олиб борилади. Шунингдек мутахассисликлар ва ХДКТТА кафедралар номи ҳам иловада келтириб ўтилган. ХДКТТА календар режаси* билан: http://www.med.edu.ua/ukr/category/studies_in_academy/plan сайти орқали танишишингиз мумкин.\nВрачлар малакасини ошириш курслари ўқув машғулотларидан кейин иккинчи иловада кўрсатилган тарзда сертификатлар тақдим этилади.\nХарьков дипломдан кейинги таълим тиббиёт Академиясида таълим олиш учун қўйидаги ҳужжатлар тақдим этилиши лозим:\nДипломнинг баҳолари кўрсатилган ҳолда асл ва кўпайтирилган нусхаси (украин ёки рус тилидаги таржимаси нотариал тасдиқланган бўлиши лозим).\nҲужжат топширувчининг саломатлиги тўғрисида тиббий маълумотнома. Маълумотнома расмий ҳолда яшаётган мамлакат соғлиқни сақлаш идоралари томонидан тасдиқланган бўлиши керак. (Маълумотнома Украинага таълим олишга келишдан олдин 2 ой олдин берилиши лозим). Маълумотнома рус тилига нотариал тасдиқланган бўлиши лозим.\nОИВ инфекциясининг мавжуд эмаслиги тўғрисидаги ҳужжат.\nТўғилганлик гувоҳномасининг асл ва таржима қилиниб, нотариал тасдиқлатилган нусхаси.\n3 дона фотасурат (60х40мм).\nИнтернатура ва ихтисослик тугатилганлиги тўғрисидаги гувоҳноманинг асл ва кўпатирилган нусхаси (Шифокор-мутахассислик сертификати).\nНикоҳ гувоҳномасининг расмий тасдиқланган нусхаси (агар диплом бошқа фамилияда бўлса). Гувоҳнома ҳам рус ва украина тилларига нотариал таржима қилинган бўлиши лозим.\nАкадемияда таҳсил олиш учун машғулотлар бошланишидан бир ой олдин Ўзбекистон Республикаси Соғлиқни сақлаш вазирлигининг Ташқи иқтисод департаментига ариза топшириш лозим. ( Аризаларни ССВнинг Ташқи иқтисод департаменти директори А.Э. Сидиқова номига, ёки маъсул ходим Қарабаев Дилшод номига ёзишлари мумкин).\n*Битта ихтисослик учун гуруҳлар бўйича мурожаатларни гуруҳ учун қулай вақтда ўқув машғулотларини ўтказиш ташкиллаштирилади. (5 нафардан 8 нафаргача бўлган даврларда).\nТўлиқ маълумотлар бўйича Соғлиқни сақлаш Вазирлигининг Ташқи иқтисодий фаолият депатраментидан олишингиз мумкин.\nАлоқа қилиш учун маълумотлар:\nМанзил: 100007, Ташкент шаҳри, Паркентская кўчаси, 51.\nФНШ: Д.Х. Карабаев\nЭлектрон почтаси: dilshod.karabaev@minzdrav.uz\nҚабул кунлари ва вақти: Сешанба, Чоршанба, Пайшанба, Жума соат 16:00 дан 18:00 гача.


Ҳарбий таълим муассасаларига “киритиб қўядиган” фирибгар қўлга олинди - zarnews.uz\n2021 йил 14 январь куни Самарқанд вилояти ИИБга, Паст Дарғом туманида яшовчи Т.М. ариза билан мурожаат қилиб, шу туманда яшовчи Я.З. исмли аёл уни танишлари орқали Ички ишлар вазирлиги академиясига ва укаси 2004 йилда туғилган Т.О. ни Тошкент шаҳридаги “Темурбеклар мактаби”га ўқишга киритиб бериш эвазига 3000 АҚШ доллари миқдорида пулларни олиб, уларни ўқишга киргизмасдан, яна 400 АҚШ доллари миқдордаги пулларни талаб килаётганлиги билдириб, унга нисбатан қонуний чора кўришни сўраган.\nМазкур аризага асосан 2021 йил 14 январь куни вилоят ИИБ Коррупция ва иқтисодий жиноятларга қарши курашиш бўлими ходимлари томонидан тезкор тадбир ўтказилиб, Я.З. аризачи Т.М. дан 400 АҚШ доллари миқдоридаги пулларни олган вақтида ашёвий далиллар билан ушланди.\nОлиб борилган тезкор ишлар давомида Я.З. бир неча фуқаролардан, жумладан, Б.Ф. дан Миллий гвардия ҳарбий-техник институтига киритиб қўйиш эвазига 2500 АҚШ долларига келишиб, олдиндан 400 АҚШ доллари олганлиги, фуқаро Т.Д. дан ўғлини “Темурбеклар мактаби”га ўқишга киритиш эвазига 2000 АҚШ доллари олганлиги, фуқаро Н.Р. дан икки нафар фарзандини “Темурбеклар мактаби”га ўқишга киритиб қўйиш эвазига 5000 АҚШ доллари миқдоридаги пулларни фирибгарлик йўли билан қўлга киритганлиги аниқланди.\nМазкур ҳолат юзасидан Паст Дарғом тумани ИИБ ҳузуридаги тергов бўлими томонидан терговга қадар текширув ҳаракатлари олиб борилмоқда.\nТеглар: Паст Дарғом фирибгарлик


“Ёзёвон-Лочинлари” жамоасининг йиғини ҳақида клуб бош менежерининг фикрлари / CHAMPIONAT.asia\n“Ёзёвон-Лочинлари” жамоасининг йиғини ҳақида клуб бош менежерининг фикрлари\nТеглар : Ёзёвон-лочинлариПРО-лига\nОхирги йилларда биринчи лигада мунтазам равишда иштирок этиб келаётган Фарғона вилоятиининг, Ёзёвон туманида ташкил этилган “Ёзёвон-Лочинлари” жамоаси жорий мавсум ҳам иштирок этадими?\nЖамоа ўтган мавсумда 39 очко жамғариб, якунда турнир жадвалининг 12-поғонасидан ўрин эгаллаганди. Айтишларича ёзёвонликлар айни дамда про-лигада иштирок этиш учун астойдил ҳозирлик ишларини олиб бормоқда. Хўш, жамоанинг келгуси режалари қандай? Бу каби саволларга жавоб олиш мақсадида клуб бош менежери Салимжон Зокировга мурожаат қилдик.\n- Насиб қилса, ушбу мавсум ҳам яна про-лигада иштирок этишни мақсад қилганмиз. Шу мақсадда ҳозир ўз қароргоҳимизда йигитларни йиғиб, ўқув-йиғин машғулотларини олиб бормоқдамиз. Ишлаб чиқилган режага мувофиқ ўтган йили 25 декабрь куни жамоа аъзоларини тўплаб, дастлабки беш кунлик йиғинни олиб бордик. Янги йил байрами муносабати билан йигитларга бироз дам бериб, 4 январдан яна тайёргарлик босқичининг иккинчи қисмига киришдик – дея гап бошлади Салимжон Зокиров.\n- Айни дамда Ёзёвондаги қароргоҳимизда кунига икки маҳалдан машғулотлар олиб борилмоқда. Одатимизга кўра, бу йил ҳам асосий эътибор маҳаллий ёшларни тарбиялашга қаратилади. Энг иқтидорлилари супер-лигада вилоятимиз шарафини ҳимоя қилаётган жамоаларга етказиб берилади.\n- Таркибимиз нисбатан ёшартирилмоқда. Ўтган мавсум жамоамизнинг етакчиларидан бўлган – Алишер Файзуллаев, Зокиржон Нурматов, Бекзод Махпралиев, Зоҳид Исмоилов, ҳамда Умид Ҳошимов сингари футболчилар бугунги кунда ҳам таркибда сақланиб қолинган. Ушбу тажрибали ўйинчиларимиз қаторига маҳаллий ёшларни қўшиб, курашчан жамоа шакллантириш асосий мақсадимиздир.\n- Жамоага янги бош мураббий тайинлашни ўйлаб турибмиз ва бу борада бир қатор мураббийларнинг номзодларини кўриб чиққан холда, музокара ўтказилмоқда. Ҳозирча машғулотларни ўтказишда каминага маҳаллий мураббий Лутфулло Ҳайдаров кўмаклашиб келмоқда.\n- Ўзингизга яхши маълумки, бу йил Ўзбекистон футбол федерацияси томонидан эътиборга молик ислоҳотлар олиб борилмоқда. Клубларни профессионаллик бутунлай ўтиши учун про-лига жамоалари олдига ҳам юқори талаблар жорий этилмоқда. Бу табиийки яхши ва уни тўла-тўкис қўллаб-қувватлаймиз. Чунки қачондир бу ишлар бўлиши керак эди. Албатта, ўзгаришлар вақти келиб ўз самарасини беради деган умиддамиз.\n- Профессионал футбол лигаси томонидан клублар олдига қўйилаётган талабномалар билан танишиб чиқдик. Ҳозирда ушбу талабномада кўрсатилган мажбуриятлар бўйича ташкил ишлар амалга оширилмоқда. Хусусан рақибларимизни қабул қиладиган уй стадионимизда сезиларли ўзгаришлар амалга оширилиб, хусусан кийиниш ва ечиниш хоналари, ҳакамлар хонаси янгитдан қуриб битказилди. Яқинда туман ҳокимлиги томонидан клубга қароргоҳ учун бино берилди. У ерни талаб даражасига келтириш учун таъмирлаш ишлари олиб борилмоқда ва яқин орада у ерга бутунлай кўчиб ўтамиз. Қолаверса иккита машғулот майдонига ҳам эгамиз. Ушбу стадионларимизни ҳам тартибга келтириш мақсадида масъул ходимларга керакли топшириқлар берилган.\n- Тайёргарлик режасига кўра, ҳозирча ўз қароргоҳимизда йиғин ўтказамиз. Хабарингиз бўлса керак, анъанавий тарзда ўтказилиб келинадиган Фарғона ҳоким кубоги турнир яқинда старт олади. Мазкур мусобақада “Ёзёвон-Лочинлари” жамоаси ҳам иштирок этишни ўз режасига киритган. Турнир стартига қадар футболчиларга қисқа муддатли дам бермоқчимиз. Шу тариқа расмий ўйинлар бошлангунига қадар, тайёргарлик кўриб борамиз – дейди “Ёзёвон-Лочинлари” жамоаси менежери.\nАсилбек Қаюмов: "Жамоамизни тажрибали мураббий бошқармоқда" 2\nЛига 1. “Лион” “Генгам”дан устун келди 0\nГюндоган Премьер-лига ва Бундеслига ўртасидаги фарқ нимада эканлигини айтди 9\nПСЖ жамоаси ва унинг футболчилари қайд этган натижалар (статистика) 12\nСимеоне биринчи, Гвардиола иккинчи... 25


Келажакка ишонч ва дахлдорлик туйғуси\n22:07 / 17.01.2017\nЮртдошларимизнинг мутлақ кўпчилиги — 97,5 фоизи мамлакатимиздаги бугунги ижтимоий-иқтисодий ҳолатни “яхши ва барқарор”, дея ҳисоблайди. “Ижтимоий фикр” жамоатчилик фикрини ўрганиш маркази томонидан ўтказилган “Ўзбекистон: жамоатчилик фикри — 2016” сўровида қатнашган юртимиз тадбиркорлари, фермерлари, давлат хизматчилари, ишчилар, кексалар, ёшлар, турли миллат ҳамда дин вакиллари ана шундай хулосага келишди.\nСўров мамлакатимизнинг 2016 йилдаги ижтимоий-иқтисодий ривожланиши аҳоли томонидан қандай баҳоланаётганини аниқлаш мақсадида ўтказилди.\nФуқаролар мамлакатдаги тинчлик ва осойишталик, сиёсий, ижтимоий-иқтисодий барқарорликни фаровон келажакка ишонч бағишловчи асосий омиллар сифатида келтириб ўтган. 2016 йил якунлари бўйича тадқиқот шуни кўрсатдики, фуқаролар давлатимиз раҳбари томонидан амалга оширилаётган ислоҳотларни қўллаб-қувватламоқда.\nСўров натижалари аҳолининг Президентимиз Шавкат Мирзиёев томонидан “Халқ билан мулоқот ва инсон манфаатлари йили” деб эълон қилинган 2017 йил қонун устуворлиги таъминланадиган, мамлакатимиз ҳаётининг ижтимоий, иқтисодий, маданий ва маърифий соҳаларида юксак натижаларга эришиладиган, тинчлик, хотиржамлик, фаровонлик янада мустаҳкамланадиган йил бўлишига қатъий ишончини намоён этди. Фуқароларимизда ижтимоий кайфият юксалиб бораётганига гувоҳ бўлиш мумкин.\nЖамоатчилик фикрини ўрганиш одамларимиз иқтисодиёт, ишбилармонлик муҳити ҳолатидан, шахсий хавфсизлиги, ҳуқуқ ва эркинликлари ҳимояланганидан қониқиш ҳосил қилаётганини кўрсатди.\nАйни пайтда фуқаролар тиббий хизмат, таълим муассасалари фаолиятидан кўнгли тўлмаётганини, айрим ижтимоий муаммолар, коррупцияга қарши курашиш самарадорлиги бўйича қарашларини билдиришди. Сўровда шу жиҳат ўз ифодасини топдики, юртимиз аҳолиси Президентимизнинг қонунчилик ташаббусларини, шу жумладан, “Коррупцияга қарши курашиш тўғрисида”ги Қонунни тўлиқ қўллаб-қувватламоқда.\nСўровда маҳаллий ижро ҳокимияти органлари долзарб ижтимоий ва иқтисодий муаммоларни ҳал этиш, фуқароларни ўз фаолияти тўғрисида ахборот билан таъминлаш борасида камчиликларга йўл қўяётгани ҳақида фикр билдирилган. Жумладан, маҳаллий ижро ҳокимияти органларининг иши қатнашчиларнинг 38,7 фоизини у ёки бу даражада, 42,8 фоизини қисман қаноатлантираётгани, 13,6 фоизини эса қаноатлантирмаётгани аниқланди.\nФуқароларимизнинг фикрича, жойлардаги амалдорлар фаолиятининг натижадорлигини ошириш, уларнинг ишини янада шаффоф қилиш учун “Давлат ҳокимияти ва бошқаруви органлари фаолиятининг очиқлиги тўғрисида”ги Қонунни ҳаётга изчил ҳамда кенг татбиқ этиш, халқ билан мулоқотнинг янги механизм ва усулларини жорий қилиш айни муддаодир.\nЎз навбатида, иқтисодий ислоҳотларнинг ижобий натижалари ҳам эътироф этилган. Сўровда қатнашганларнинг учдан икки қисмидан кўпи 2016 йилда ижтимоий аҳволи яхшиланганини қайд этган. Оила бюджетига пул тушумлари ва молиявий жамғармалари ўсиш суръатлари таҳлили шуни кўрсатдики, одамларимизнинг тадбиркорлик, фермерлик фаолияти, ойлик маоши, пенсия ошиши ҳисобига даромади кўпайган. Айни пайтда банк омонатлари, акциялар ва қимматли қоғозлардан тушум камайган. Сўровда аён бўлишича, ҳар икки нафар фуқародан бири маблағ жамғариб боради. Уларнинг аксарияти маблағини уйда сақлайди. Ушбу пулларни маросим ва тантаналар ўтказиш, зарур буюмлар, кўчмас мулк харид қилиш, фарзандларини ўқитиш, шунингдек, томорқа хўжалигини кенгайтириш учун ишлатишни ният қилишган.\nТадқиқот натижалари жамғармага эга фуқаролар сони ҳудудлар кесимида ҳамда шаҳар ва қишлоқ аҳолиси ўртасида қарийб тенглигини кўрсатди. Эркаклар аёллардан кўра зиёдроқ маблағ йиғиб боради, одамларимиз ёши улғайгани сари кўпроқ маблағ жамғаришга интилишади. Ўрта ва катта ёшдаги одамлар ёшларга нисбатан кўпроқ пул йиғишга интилишади. Сўровда қатнашганлар ўз иқтисодий аҳволини яхши ва ўрта, деб баҳолашган. Топиш-тутиши ўртадан кам ва ёмон бўлганлар сони жуда озчиликни ташкил қилади.\nСўровда Ўзбекистон Республикаси Бош вазирининг 2016 йил 24 сентябрда ташкил этилган Виртуал қабулхонаси инсон манфаатларини ҳар томонлама таъминлашда самара бераётгани алоҳида қайд этилган. Ўзбекистон Республикаси Президенти Виртуал қабулхонасига айлантирилган мазкур портал давлатнинг халқ билан тўғридан-тўғри мулоқот қилиши учун кенг имконият яратмоқда. Фуқаролар давлатимиз раҳбарининг Халқ қабулхоналарини ташкил этишга доир ташаббусини кенг қўллаб-қувватламоқда. Бу саъй-ҳаракатлар, фуқароларнинг фикрича, инсон манфаатларини таъминлаш, юртдошларимизнинг орзу ва интилишларини, ҳаётий муаммо ҳамда эҳтиёжларини билишга қаратилгандир.\nЖамоатчилик фикри мониторинги ўз ҳаётидан рози бўлган фуқаролар сони ўсаётганини намоён этди. Одамларимизнинг ижтимоий кайфиятига уларнинг ҳуқуқий ҳимоялангани ҳам ижобий таъсир кўрсатаяпти. Жамоатчилик фикрини ўрганиш натижаларига кўра, иштирокчиларнинг 93,8 фоизи аҳоли ўз ҳуқуқ ва эркинликлари бузилиши мумкинлигидан ҳуқуқий ҳимояланган, деб ҳисоблайди. Фуқароларнинг 71,8 фоизи мабодо қонуний ҳуқуқлари бузиладиган бўлса, уларнинг тикланишига ишонади.\nФуқароларнинг юқори даражадаги ижтимоий кайфияти ўз оиласидаги ижтимоий-иқтисодий ҳолатдан, мавжуд шароитлар, ҳуқуқий ҳимояланганидан мамнун экани, қолаверса, оиласи ва мамлакатимиз келажагига ишонишидан далолат беради. Фуқароларимиз инсон манфаатлари мамлакатда ҳукм сураётган тинчлик, ўзаро ҳурмат, меҳр-оқибат, ҳамжиҳатлик муҳитида таъминланиши мамлакатимизнинг ижтимоий-иқтисодий ривожланишига хизмат қилади, деб билишади ва давлатимиз раҳбарининг ислоҳотлар стратегиясини тўлиқ қўллаб-қувватламоқда.\n«Ижтимоий фикр» жамоатчилик фикрини\nўрганиш маркази материаллари асосида тайёрланди.\nЎзбекистон виртуал қабулхона


ШИФОКОРЛАР ЗАМОНАВИЙ УЙЛАРГА ЭГА БЎЛДИ » Навоий шахар хокимлиги расмий сайти » Официальный сайт хокимията г.Навои » Official site of Municipality of the city Navoi\nНавоий шахар хокимлиги расмий сайти » Navoiy shahri » ШИФОКОРЛАР ЗАМОНАВИЙ УЙЛАРГА ЭГА БЎЛДИ\n19-11-2017 07:51 Navoiy shahri, Yangiliklar\nТиббиёт ходимлари куни муносабати билан вилоят соғлиқни сақлаш тизимида меҳнат қилаётган 11 нафар малакали мутахассис ва раҳбар кадрларга замонавий уй-жойлар топширилди.\nМамлакатимизда тиббиёт соҳасини тубдан ислоҳ қилиш, аҳолига малакали тиббий хизмат кўрсатиш, шифокор мутахассисларнинг малакасини янада оширишга алоҳида эътибор қаратилаётир. Айниқса, бирламчи бўғин – патронаж хизматидан самарали фойдаланилаётгани аҳоли саломатлигини мустаҳкамлаш, профилактик тадбирларни ўз вақтида амалга оширишда муҳим омил бўлмоқда. Вилоятимизда ҳам бу борада салмоқли ишлар олиб борилмоқда.\nХусусан, бугунги кунда вилоят тиббиёт соҳасида 15 минг нафардан ортиқ шифокор меҳнат қилмоқда. Жорий йилда инвестиция дастури асосида 10 соғлиқни сақлаш объекти барпо этилди. Айни мақсадлар учун 16 миллиард сўм маблағ йўналтирилди. Аҳолига тез тиббий ёрдам кўрсатиш сифатини ошириш, тиббиёт муассасаларининг моддий-техника базасини мустаҳкамлаш мақсадида туман ва шаҳар тиббиёт бирлашмалари ҳамда оилавий поликлиникалар 1 миллиард 167 миллион сўмлик тиббий жиҳозлар билан таъминланди. Соҳага 23 замонавий тез тиббий ёрдам машинаси ажратилди. Энг муҳими, вилоятдаги 147 та қишлоқ врачлик пунктлари негизида 34 қишлоқ оилавий поликлиникаси ташкил этилди. Вилоят кўп тармоқли тиббиёт марказига JICA халқаро ҳамкорлик ташкилоти томонидан 5 миллион 610 минг долларлик 92 турдаги энг замонавий тиббий жиҳоз ва асбоб-ускуналарнинг ажратилгани малакали мутахассисларимиз томонидан мураккаб жарроҳлик амалиётларини шу ернинг ўзида амалга ошириш имкониятини яратди.\nМарказдан ўзаро тажриба алмашиш мақсадида Навоий вилоятига сафарбар этилган мутахассисларга иш ва турмуш шароитларини янада яхшилаш мақсадида Навоий шаҳрида оилавий поликлиника сифатида фойдаланилган кўп қаватли бино тураржойга мослаштирилиб, қайта таъмирланди.\n– Байрамга муносиб совға сифатида топширилган шинам хонадонда фаровон ҳаёт кечириш, ишимизнинг янада самарали бўлишида муҳим омилдир, – дейди Навоий вилоят силга қарши кураш диспансери бош шифокори Ҳ. Муҳамедов. – Аҳоли саломатлиги муҳофазаси йўлида вилоятда яратилаётган имкониятлар бугун биз, соҳа мутахассисларидан масъулият ва билим талаб этмоқда. Ўйлайманки, ҳамкасбларимиз билан ҳамкорликда халқимизга малакали тиббий ёрдам кўрсатиб, соғлом турмуш кечириши учун зарур маслаҳат ва тавсияларни аямаймиз.\nСана муносабати билан Навоий шаҳридаги "Хурсанд” тантаналар мажмуасида байрам тадбири ташкил этилди. Соҳада фидойилик кўрсатиб, самарали меҳнат қилиб келаётган бир гуруҳ шифокорлар муносиб тақдирланди. Хонадон соҳибларига калитлар тантанали равишда топширилди.\nТадбирда вилоят ҳокими Қ.Турсунов сўзга чиқди.


27 Январь 16:22\nNUR-SULTAN. Kazinform – ҚР Таълим ва фан вазирлиги олий таълим тизимига янги ўқув қўлланмасини жорий этишни режалаштирмоқда. Бу ҳақда ҚР Таълим ва фан вазири ўринбосари Қуаниш Ерғалиев маълум қилди, деб хабар беради Kazinform мухбири.\n«ҚР Таълим ва фан вазирлиги олий таълим тизимига янги ўқув қўлланмасини жорий этишни режалаштирмоқда. «Онлайн ўқиш» таълимнинг янги форматига айланади. Мамлакатда биринчи онлайн университетлар очилади. Умуман олганда, олий таълим учун грантлар сони 5 мингтага кўпаяди. Уларнинг 60 фоизи техник мутахассисликларга ажратилган. «Болашақ» дастурини қайта кўриб чиқиш бўйича ҳам иш бошладик», - деди Қуаниш Ерғалиев вазирликнинг кенгайтирилган ҳайъат йиғилишида.\nШунингдек, у 2022 йил 1 сентабрдан Давлат раҳбарининг топшириғига биноан Қозоғистон олий ўқув юртлари талабалари учун стипендиялар 20 фоизга, магистрантлар ва докторантлар учун стипендиялар 15 фоизга оширилишини маълум қилди.\n«Педагогик таълим йўналишида таҳсил олаётган талабалар 58 минг тенгедан ортиқ, бошқа йўналишларда таҳсил олаётганлар эса 37 минг тенгега яқин стипендия олади. Магистрантлар учун стипендиялар 86 987 тенгега, докторантура стипендиялари 195 000 тенгега ошади», - деди у.\n#ҚР Таълим ва фан вазирлиги #ОТМ\nФизика бўйича Осиё олимпиадасида Қозоғистон шарафини 8 нафар ўқувчи ҳимоя қилмоқда


“Без"нинг иши доим беш”. Коронавирус панасида қолиб кетган 5 муҳим воқеа | Qalampir.uz\nТаҳлил\t21 Март 15:28 22912\nХитойнинг Хубэй провинцияси маркази Ухань шаҳрида ўтган йилнинг декабрь ойи ўрталарида тарқалган коронавирус 2020 йилнинг биринчи чорагида бутун дунёга хавф туғдирди. Дунёга шиддат билан тарқалган касаллик Ўзбекистонни ҳам четлаб ўтмади. Жорий йил 15 март куни соат 06:00 да Республика Вирусология институти лабораториясида Франция Республикасида бўлиб қайтган 1 нафар Ўзбекистон фуқаросида COVID-19 коронавирус инфекцияси аниқланди. Айни вақтда эса беморлар 37 кишини ташкил этмоқда.\nЖамоатчиликнинг доимий диққат марказида бўлиб турган коронавирус фонида сўнгги вақтларда кўплаб долзарб хабарлар панада қолиб кетди. Охирги вақтларда иши 5 бўлаётган шахслар ва масалаларга эътибор қаратамиз.\n“UZAUTO MOTORS”НИНГ “ОРТДАН ПИЧОҚ УРИШИ”\n8 март куни Ўзбекистонда хотин-қизлар куни сифатида нишонланади. Ушбу байрам ўтиши биланоқ, яккаҳокимликка таяниб фаолият юритувчи компания ими-жимида нархларни оширди.\nАҳоли орасида энг талаб юқори бўлган автомобиллар саналмиш Damas ва Spark 21 фоизгача, Nexia, Cobalt ва Lacetti 15 фоизгача оширилди. Қимматбаҳо автомобиллар эса бу ҳолатдан четда қолди.\nКомпаниянинг ўзбилармонлик билан нархларни оширгани жамоатчиликнинг нафратига дучор бўлди. Фаоллар, депутатлар, журналистлар, блогерлар ўз муносабатларини билдириб, нархлар кўтарилишига фаол қаршилик кўрсатишди. Танқидлар ҳаттоки, мамлакатнинг юқори минбаридан ҳам янгради.\n“Мана кўряпсизлар, автосаноатимиз раҳбарлари машиналар нархини оширишга қарор қилгани одамларнинг норозилигига сабаб бўлди. Бу иқтисодий жиҳатдан керакдир, лекин ҳозирги шароитда тўғри эмас. Биз халққа енгиллик яратишимиз лозим. Ҳар бир қарорни етти марта эмас, етмиш марта ўйлаш зарур. Аввало халқимизнинг сотиб олувчанлик қобилиятини мустаҳкамлаш керак”, деди Президент Шавкат Мирзиёев.\nШахсан давлат раҳбарининг танқидига ҳам қарамай, компания нархларни тушириш масаласини кўриб чиққани йўқ. Автомобилларнинг кўтарилган нархлари зиғирча пастлай демади.\nЯШАСИН “ҚИРОЛ” ПУТИН!\n10 март куни Россия Давлат Думаси депутати Валентина Терешкова Россия Федерациясида Президентлик муддатининг чекланишни бекор қилиш ва амалдаги давлат раҳбарига ушбу лавозимга қайта сайланишга рухсат беришни таклиф қилди.\n11 март куни Россияда ушбу ҳолатга нисбатан норозилик митинглари ҳам бўлиб ўтди. 100 га яқин киши Князь Владимирнинг Кремль қаршисидаги ҳайкали олдида ташкил этилган пикетда иштирок этди. Намойишчилар "ЙЎҚ", "Нолга тенг бўлган муддатлар – давлат тўнтарилиши" ва "Халқ билан маслаҳатлашилмади" деб ёзилган плакатлар билан Кремль қаршисида туришган.\n14 март куни депутатларнинг Россия Президентининг муддатлари қайта ҳисобланиши бўйича таклифи Владимир Путин томонидан Конституцияга ўзгартиришлар киритиш тўғрисидаги қонун билан мустаҳкамланди.\nПрезидент Владимир Путин ўзининг муддатини узайтириш ҳақида ҳужжатни имзолаганидан сўнг, Федерация Конституциявий суди мамлакатнинг бош қонунига Президентнинг қайта сайланиш ваколати бўйича ўзгартириш киритишни маъқуллади.\n“Россия Федерациясининг “Давлат ҳокимиятини ташкил этиш ва фаолиятининг айрим масалаларини тартибга солишни такомиллаштириш тўғрисида” Россия Федерацияси Конституциясига ўзгартишлар киритиш тўғрисидаги Россия Федерацияси қонунининг 1-моддасини кучга киритиш тартиби Россия Федерацияси Конституциясига мувофиқ ... Россия Федерацияси Конституциясига ўзгартириш киритиш тўғрисидаги “Давлат ҳокимиятининг ташкил этилиши ва фаолиятининг айрим масалаларини тартибга солишни такомиллаштириш тўғрисида”ги Россия Федерацияси қонунининг кучга кирмаган қоидалари Россия Федерацияси Конституциясининг 1, 2 ва 9-бобларига мувофиқ”, дейилади РФ КС расмий сайтида.\nПрезидент Шавкат Мирзиёев жорий йилнинг 24 январь куни Олий Мажлис палаталарига йўллаган мурожаатида прописка тизимини танқид қилди. “Бу масаланинг қандай қийинлигини ҳаммамиз биламиз. Бу масалани ҳал қилмай 20-30 йил биз фуқароларимизни оёғига кишан қилганмиз. Агар улар Ўзбекисоннинг исталган ерида пропискага туриш ва ишлаш имкониятини қонуний яратмас эканмиз, гап билан бу ишлар амалга оширилмайди”, дея бу масалада 2020 йил 1 апрелгача парламент ва Ҳукуматга мухлат берди.\nШундан сўнг, 17 февраль куни Халқаро пресс-клубда Ўзбекистон Республикаси Ички ишлар вазири ўринбосари Азиз Икрамов прописка сўзи амалдан чиқарилиб, ўрнига “қайд этиш” сўз бирикмаси ишлатилишини айтиб ўтди. Прописка тизими йўқ қилиниши халқ орасида ижобий қабул қилинди.\nПрезидент берган муддат тугаш арафасида келганда, 16 март куни Вазирлар Маҳкамасининг тегишли қарор лойиҳаси Норматив-ҳуқуқий ҳужжатлар лойиҳалари муҳокамаси порталига жойланди. Кечроқ муҳокамага қўйилгани етмагандек, қарор лойиҳасида соддалаштириш эмас, аксинча қийинлаштирувчи нормалар киритилди. Булар:\n– Лойиҳанинг 7-банди. Тошкент шаҳри ва Тошкент вилоятида доимий пропискага эга бўлмаган фуқароларнинг Тошкент шаҳри ва Тошкент вилоятида кўчмас мулкни умумий мулк асосида олишига қаратилган олди-сотди, айирбошлаш, ҳадя, рента, умрбод таъминлаш шарти билан ўзгага бериш, шунингдек, гаровга (ипотекага) қўйиш, кўчмас мулкдан (кўчмас мулкнинг бир қисмидан) воз кечиш ва кўчмас мулкни ўзгага беришнинг бошқа усулларига оид битимларни нотариал тасдиқлаш ва давлат рўйхатидан ўтказишга йўл қўйилмайди – аввал бу норма йўқ эди.\n– Лойиҳанинг 13-банди. Тошкент шаҳри ва Тошкент вилоятида доимий прописка қилинганидан сўнг уч йил ичида никоҳ бекор қилинган тақдирда, эр (хотин) Тошкент шаҳри ва Тошкент вилоятида олинган доимий пропискасини йўқотади – аввал бу бир йил эди.\nПрописка масаласи Президент танқидидан сўнг, бирма-бир амалдорлар томонидан тошбўрон қилинди. Бироқ охир-оқибат, бу тизим яна фуқароларни камситиш, оёғига тушов бўлишда давом этадиган кўринади.\nТРАМП ИККИНЧИ МУДДАТИ\n17 март куни АҚШ Президенти Дональд Трамп расман ўзининг қайта сайланиши учун имкониятни қўлга киритди. Республикачилар партиясининг Флорида ва Иллинойсдаги дастлабки сайлов натижаларига кўра, шундай хулосага келинган. Трамп ушбу икки штатдаги дастлабки сайловда ишончли ғалабага эришган. Шу тариқа президентлик сайловида Республикачилардан номзод бўлиш имкониятини қўлга киритган.\nТрамп айни коронавирус пандемияси кучайган вақтда ғалабани қўлга киритди. Балки республикачилар қулай фурсатдан фойдалангандир. Трампга нисбатан Қўшма Штатлар Вакиллар Палатаси 2019 йилнинг декабрь ойидаёқ импичмент эълон қилиш борасида овоз берган эди. Трампга қарши ваколатини суиистеъмол қилиш ва Конгресс терговига тўсқинлик қилиш бўйича айбловлар қўйилган. Бироқ унга нисбатан суд жараёни якунига кўра, АҚШ Конгресси Сенати Президент Дональд Трампни импичмент жараёнида қўйилган ҳар икки айблов бўйича оқлади. Шу тариқа Оқ уй хўжайини лавозимидан олиниб, жазонланмайдиган бўлди.\nНЕФТЬ НАРХИ ТУШИШИ\nМарт ойининг бошида OPEC (Нефть экспорт қилувчи давлатлар ташкилоти) ва Россия “қора олтин” қазиб олиш бўйича янги келишувга эришолмади. Дунёда нефть нархининг тушиши ортидан рубль курси ҳам “қулади”. Россия миллий валютаси доллар ва еврога нисбатан кескин қадрсизланди.\n18 март куни савдоларда Brent маркали нефть нархи 2016 йил январидан бери илк бор баррелига 28 доллардан пастлаб, 27,62 долларга тенг бўлди. WTI маркали нефть нархи 2002 йилдан бери илк бор 26,05 долларга тенг бўлди. Кейинроқ 25,95 долларгача тушиб кетди.\nАгар OPEC ва Россия келишув тузилмаса, жорий йилнинг 1 апрелидан битим иштирокчиларининг нефть қазиб олишига бўлган чекловлар бекор қилинади. Айни коронавирус балоси авж олаётган вақтда бутун дунё иқтисодига салбий таъсир кўрсатувчи ушбу ҳолат ҳам кўпчилик орасида қизғин муҳокама этилмади. Чунки коронавирус аталмиш пандемия эшик ортида турганди.\nТаҳр.: Юқоридагиларни инобатга олсак, коронавируснинг тарқалиши, бутун дунёнинг ушбу пандемия билан курашга бел боғлаши айрим оддий кўринган, аммо ортидан мураккаб муаммоларни етаклаб келувчи ишларни панада бажариб олиш учун айни муддао бўлгандек.\n24 Сентябрь 11:27 152970\n24 Сентябрь 15:09 46895\n25 Сентябрь 18:04 45381\n24 Сентябрь 16:54 25622\n26 Сентябрь 13:35 24023


Алишер Усмонов Mail.ru бошқарувини топширди - 22.10.2018, Sputnik Ўзбекистон\nИшончим комилки юқори технологияли компанияларни – иқтидорли ва мақсад сари интилган ёш авлод бошқариши керак, - деди Усмонов. 22.10.2018, Sputnik Ўзбекистон\nИшончим комилки юқори технологияли компанияларни – иқтидорли ва мақсад сари интилган ёш авлод бошқариши керак, - деди Усмонов.\nТОШКЕНТ, 22 окт - Sputnik. Алишер Усмоновнинг USM Holdings компания Mail.ru Group бошқарувини компания директори Бориса Добродеевга топширди, деб хабар қилмоқда компания матбуот хизмати.\n17 Октябр 2018, 10:55\n“Бугун бизнинг USM холдинг, Mail.ru Groupдаги ўз улушини Бориса Добродеев бошчилигидаги компания раҳбариятига топширди. Мен охирги йиллар давомида ушбу ишни тайёрлаш билан шуғулланган эдим. Ишончим комилки юқори технологияли компаниялар – иқтидорли ва мақсад сари интилган ёш авлод бошқариши керак. Улар рақамли бизнес ривожланиш трендларини яхши тушунади”, - дейилган Усмоновнинг расмий хабарида.\n“Мен бошқарувдан кўнглим хотиржам кетмоқдаман: бизнинг бизнес ва молиявий натижаларимиз ҳеч қачон бундан юқори бўлмаган. Mail.ru Group жамоаси эса – ўз ишини яхши биладиган профессионаллар. Улар мустақил бошқарув остида бозорда ўз позицияларини янада мустаҳкамлайди”, - деди Алишер Усмонов.\nЭслатиб ўтамиз, Mail.ru Group бепул почта ва янгиликлар хизматларидан ташқари, “ВКонтакте”, “Одноклассники”, “Мой мир” каби ижтимоий тармоқларнинг ҳам эгаси. Шунингдек, Delivery Club, ZakaZaka, BeepCar ва CityMobil интернет орқали хизмат кўрсатувчи компанияларда улушга эга.


Тошкенда илк бор “Ажойиб математика” фестивали ўтади\nДобавлено: 23.12.2015, 16:36\nТошкент шаҳридаги Инҳа университетида “Ажойиб математика” илмий-амалий фестивали бўлиб ўтади.\nФестивалнинг очилиш маросими 6 январь куни соат 13:00 да бўлиб ўтади.\nҚишки таътил даврида қизиқувчан ва бир оз ҳафсаласиз болалар 6-8 январь кунлари “Ажойиб математика” фестивалида иштирок этиб, математика фанининг нақадар фойдали ва ажойиб эканлигига ўзлари амин бўлишлари мумкин.\nФестивалда ўрта мактаб ўқувчилари, касб-ҳунар коллеж ва лицей талабалари, математика фани устозлари ва барча қизиқувчилар иштирок этишлари мумкин. Асосий мақсад математика фанини қизиқарли, амалий машғулот ва ўйинлар орқали ўқувчиларга ўргатиш.\nШунингдек, фестивалда Жанубий Кореянинг 20 дан ортиқ, турли таълим муассасаларида математика фанидан дарс берадиган ўқитувчи ва вакиллар иштирок этишади. Фестиваль давомида улар билан инглиз тилида фикр алмашиш ва фан устида мунозара олиб бориш имкони бўлади. Фестиваль доирасида ўқитувчи ва ўқувчилар орасида турли танловлар уюштирилади, ғолиблар эсдалик совғалари ва сертификатлар топширилади.\n3 кун давомида фестивалга 3 мингга яқин қатнашчиларнинг ташриф буюриши кутилмоқда.


Volkswagen бренди Про лига расмий ҳомийсига айланди\nМаълумки, машҳур Volkswagen бренди спорт, хусусан футбол оммавийлигини оширишда дунё миқиёсида қатор йирик лойиҳаларни амалга ошириб келади. Жумладан, Volkswagen 2021 йилнинг ёз ойларида бўлиб ўтадиган EURO2020 — футбол бўйича Европа чемпионати мусобақаларининг расмий ҳомийси саналади. Компания шунингдек, Германия, Россия ва бошқа қатор мамлакатларнинг миллий футбол лигалари билан яқиндан ҳамкорлик қилади.\nЭндиликда Ўзбекистон бозорига ҳам кириб келаётган Volkswagen бренди юртимизда спорт тарғиботи йўлида йирик лойиҳа бошламоқда. Жумладан, Volkswagen бренди Про лига расмий ҳомийсига айланмоқда.\nUzReport Про лиганинг медиа ва тижорат ҳуқуқлари бўйича ҳам Ўзбекистон Профессионал футбол лигаси билан ҳамкорлик қилишидан хабарингиз бор. Бугун ПФЛ, Volkswagen ҳамда Uzreport TV ўртасида уч томонлама шартнома имзоланди. Эндиликда Про лига тарихда илк бор ўз ҳомийсига эга бўлди.\nИмзоланган уч томонлама шартномага кўра дунёга машҳур Volkswagen бренди мамлакатимиз футболи ривожига ўз ҳиссасини қўшади. Жумладан, Volkswagen Про лигага оид барча трансляциялар, тадбир ва учрашувлар давомидаги тижорий баннерлар, реклама роликлари ҳамда медиа маҳсулотлари орасидан жой эгаллайди.\nУмид қиламизки, Volkswagen билан мазкур ҳамкорлик Ўзбекистон футболи ривожи йўлидаги яна бир дадил қадам бўла олади.


Шаҳзода: “Ёшини яширадиган аёллар тоифасидан эмасман” » Onlayn.uz | Super Portal TaS-IX\nwWw.Onlayn.Uz | Super universal Tas-ix Portal !!! » Shou-biznes olami » Шаҳзода: “Ёшини яширадиган аёллар тоифасидан эмасман”\nШаҳзода: “Ёшини яширадиган аёллар тоифасидан эмасман”\nБугунги суҳбатдошимизнинг ўзи сингари қўшиқлари ҳам кишига кўтаринкилик, самимият улашишга қодир. Яна бир карра оналик бахтига эришганига қарамай, ҳам оила, ҳам ижод, шунингдек, ўқишни ҳам бир маромда олиб боришнинг уддасидан чиқаётган хонанда ШАҲЗОДАнинг дилдаги гаплари билан қизиқдик... - Иккинчи бор оналик бахтига эришгунингизга қадар, гарчи катта ўғлингиз бўлса-да, барча сизга боқиб, ёқимтой, ёши билан ташқи кўриниши бир-бирини мутлақо инкор этадиган Шаҳзодани кўрарди. Энди эса сизни она сифатида қабул қилишяпти! - Аслида ёшини яширадиган аёллар сирасидан эмасман. Тўғри, уларни тушунаман, муҳокама ҳам қилмоқчимасман. Улардан фарқли равишда "Неча ёшдасиз?” деган саволга мамнуният билан жавоб бераман. Ўттиз тўрт ёшимда икки қанотим - ўғлларим борлигидан фаҳрланаман! Мухлисларим мени ёшгина Шаҳзода эмас, балки она, аёл сифатида қабул қилишаётгани жуда ёқимли! - Сизга тенгдош бўлган кўпчилик аёллар сиздек ёш кўринишмайди. Бунга сабаб қилиб "Мен ҳам санъаткор бўлганимда, Шаҳзодадек юрардим”, дейишади... - Бу мутлақо нотўғри фикр! Яқиндагина дугонам, ҳамкасбим Нилуфар Усмонова билан бирга тушлик қилганимизда шу мавзуни муҳокама қилгандик. Санъаткорнинг ҳаёти байрам, ўйин-кулгидан иборат эмас! Соҳамизнинг бир қатор қийин томонлари бор, айниқса психологик томондан кўпроқ қийнайди. Ҳар бир касбда ҳам вақти-вақти билан оқ ва қора йўлакчаларга тушиб қолади киши. Шунчаки ундан чиқа билиш керак! Ёш кўринишимнинг боиси ҳаётга ижобий нуқтаи назар билан қарайман. "Нега ишим ўхшамади?” "Ундай бўлганида натижаси ижобий бўларди”...каби саволлар билан ўзимни қийнашни ёқтирмайман. Бу борада онам билан кўп тортишаман. У киши жудаям пессимист, мен эса оптимистман. Онамга доим нимадир ёқмайди, ҳаётга мамнуният билан қарамайди. "Пессимистлик билан иш тутганингиз учун ҳам бирор нимадан кўнглингиз тўлиши қийин”, дейман. "О, Марям, Марям” фильмидаги қаҳрамоним худди онамга ўхшайди. У кишининг тақдири оғир кечган, бир ўзи икки фарзандни катта қилди. Доим ўтмишини эслаганида, "бўлди энди, унутинг у кунларни!” дейман. Ҳар бир киши қийин вазиятларга "бу менга берилган жазо”, деб эмас, шунчаки синов деб қараса вассалом! Доим кулиб, хурсанд юришимдан "Ўзи бахтли-да!” деган фикр туғилиши мумкин. Аслида менинг ҳам ўзимга яраша, ҳатто атрофимдагилардан икка карра кўпроқ ташвишларим бор. Ҳаётнинг жиддий синовларини жуда эрта бошдан ўтказишга улгурганман. Ва бу мени атрофга реал кўз билан қарашга ўргатди. Энг муҳими, қоронғулик ортидан доим ёруғлик келишини ўзим мисолимда англадим. Унутманг, четдан рисоладагидек кўринган санъаткор аслида бахтсиз бўлиши мумкин... Ёш кўринишимнинг яна бир асосий сабаблари, генга бориб тақалса керак. Ота-онамнинг ҳам ёш билан ташқи кўриниши бир-бирини инкор этади. Яна бир сирим - бугунги кун билан яшайман. - Сўзларингизга қараганда, Дейл Карнегининг китобларини ўқиб турасиз, шекилли? "Бугунги куннинг "оралиқ”, бўш жойи”да яшанг”, деган гап айнан унга тегишли!\n- Психологияни жуда яхши кўраман. Нафақат Карнеги, балки бир қатор муаллифларнинг психологияга оид китобларини ўқиганман. Лекин ўқиганим ё бирор яқинимнинг берган маслаҳатига эмас, балки юрагимга қулоқ тутиб иш кўрадиган одатим бор. - Юқорида "О, Марям, Марям” фильми ҳақида сўз очдингиз. Демак, ролингизни таъсирли ва ишонарли чиқишида маълум маънода онангиз ва ўзингизнинг тақдирингизни ижро этганингиз сабаб эканда-а?\n- Албатта! Онамнинг ҳаёти орқали кўп нарсани кўрдим. Қайсидир маънода онамнинг тақдири менда такрорланди. Шу сабаб у кишининг ички кечинмаларини яхши тушунаман. Ва буларнинг барини фильмда қаҳрамоним сиймосида яна қайта ҳис этиш осон кечгани йўқ! - Ҳеч қаттиқ тушкунликка тушганмисиз?\n- Тез-тез тушкунликка тушиб тураман. Ёлғизлигимда ундан чиқишим анчайин узоқ вақтга чўзиларди. Худога шукр, ҳозир оиламдан ташқари, атрофимда дўстларим, яқинларим бисёр. Уларнинг ёрдамида тушкунлик холатини тезда тарк этаман. Депрессия бу - касаллик. Ҳаётим мобайнида жуда оғир ва узоқ вақтлик "касал”ликни бошдан кечирдим. Ўша вақтда ёрдамини аяган дўстларим ярамга сепилган туздек бўлишган. Ҳозир барини унутганман, эсламасликка ҳам ҳаракат қиламан. Айни дамда оғир вазиятни бошдан кечираётганларга айтар сўзим, ҳаётда ёруғлик томон интилиб яшанг! Қоронғуликдан озгина ёруғлик топсангиз ҳам бу сизнинг муваффақиятингиз. Арзимаган нарсалардан ҳам бахтни топа билиш керак! Бу шахсан ўзимда синалган тажриба! - Интервьюларингиздан бирида "Мени ҳамма бирдек яхши кўради, деган хаёлда эдим”, дегандингиз. Буни хомхаёллигини англашингизга нима туртки бўлди? - Тажриба! Ҳаётимни қоронғу, ўртача ёрқин ва ёрқин даврга бўлиб чиққанман. Кўз тегмасин, айни дамда ёрқин даврни яшаяпман! Атрофимда ишонган дўстларим, оилам, икки ўғлим бор. Назаримда, яна ҳамма мени бирдек яхши кўрадиганга ўхшаяпти (мириқиб кулади). Одам доим яхшиликка ишонса, яшаш енгилроқ бўларкан. - Шахсан ўзингизга "менга ёқмайсиз!” деганлар бўлганми?\n- Жуда кўп бор. Ижтимоий тармоқлардан бирида фаолман. Кимдир "Шаҳзода бекорчими?” деган хаёлга ҳам бориши мумкин. Аслида ундай эмас. Кун бўйи ишда юриб, кечга томон уйга қайтаман. Оила аъзоларим билан суҳбатлашиб, сўнг Ҳолидни овқатлантираётган вақтимда ижтимоий тармоққа кираман. Баъзи ҳамкасбларим "қаранг, мени ёқтирмаслигини ёзишибди”, деб жиғибийрон бўлади. Бунга оддий қараш керак. Масалан, мен ёқтирмайдиган одамлар ҳам бор. Бу ҳақда албатта уларга ошкор этмайман (самимий кулади). Вахоланки уларнинг менга ҳеч қандай ёмонлиги тегмаган. Лекин нега ёқтирмаслигимни тушунтириб беролмайман. - Ҳолид туғилганидан кейин "Ижодда нима янгиликлар?” деган саволлар ўз ўрнини "Ўғлингиз катта бўляптими, қийналмаяпсизми?” каби саволларга бўшатиб бергандир-а?\n- (Самимий кулиб) Бу жараён менга жуда ёқяпти! Кўпчилик аёл санъаткорлар бир вақтда фарзандли бўлдик. Бир дугонам "Қизим кечаси билан ухламайди, қийналиб кетдим”, деб хасратини айтиб қолди. Шунда ўзимга ўзим Худога шукр Холид жуда оғир-босиқ, мени ташвишга қўймайди, деб қўйдим. Болалигимда оила-аъзоларим санъаткор бўлишимни тасаввур ҳам қила олишмаган. Чунки "Шаҳзода бир этак фарзанднинг онаси бўлади!” деган фикрда бўлишган-да! Ҳақиқатда ёш болаларни жуда яхши кўраман, уларнинг ёнидан бефарқ ўтиб кетолмайман. - Cаккиз йилдан сўнг иккинчи фарзандни дунёга келтириш қарорига келганингизга қараганда, Ҳолидни энага қўлига топширмассиз, деб ўйлагандим. Қолаверса, катта ўғлингизни ҳам мустақил катта қилмагансиз. - Солих туғилганида "Ишим сабаб, унга етарлича меҳр, эътибор беролмаяпман, бошқа туғмайман”, дея қарор қилгандим. Рости, иккинчи фарзандни режалаштирмагандик. Соф виждон билан айта оламан, кўнгилдагидек рафиқа, намунали онаман, дея оламан. Лекин бошим билан уй ишларига шўнғийдиган ва "қачон эрим маош олиб келаркин?” "Фарзандимнинг келажагини турмуш ўртоғим таъминлаб берсин!” дейдиган аёллар тоифасига кирмайман. Турмуш ўртоғим билан тенг ишлаб, ўзим пул топишни яхши кўраман. Шу сабаб ҳам энага ёлладим. Айтсам куласиз, Ҳолид олти ойлик ҳомила эканидаёқ энага излашни бошлаганман (кулади). Чунки энаганинг инсоний фазилатлари мен учун муҳим эди. Уй бекаси бўлиб, кундалик юмушлардан хориб, асабий холатим билан болани қийнашни истамадим. Ўғлим ёнида ўзига ишонган, тетик, асаблари жойида бўлган она бўлишни истайман! - Куннинг неча қисмини фарзандингиз билан ўтказасиз?\n- Энага эрталаб тўққизда келади ва ишда қанча ушланиб қолишимга қараб, Ҳолидни ёнида бўлади. Борди-ю уйда бўлсам, энагани чақирмайман. Баъзи оналарга ўхшаб, уйда бўлса ҳам энага ёрдамидан фойдаланадиганлар сирасига кирмайман. - Энагани қандай танладингиз?\n- Энагани жуда узоқ вақт изладим. Ҳатто шундай бўлдики, телефонда гаплашганда овози ёқмай қолса ҳам, унинг хизматидан кечган пайтларим бўлди. Ҳолид туғилгунига қадар бўлган энага қидирув жараёнига беҳуда вақт сарфлаганимни англадим. Акушерлик-гинекология институтида кўзим ёриганида, икки ҳамшира эътиборимни тортди. Чақалоқларни томоша қилиш учун жонлантириш бўлимига тушардим. У ернинг ойнасидан оғир ахволда ётган чақалоқларга қараб турганимда, доим ўша икки ҳамшира қизнинг "шу ишим, мажбуриятимда”, деб эмас, бор меҳри билан уларни парваришлаётгани кўрардим. Шифохонанинг бош шифокоридан "шу икки ҳамширани энага қилиб олсам майлими?” деганимда "Нега айнан уларни танладингиз?” дея ҳайрат билан сўроққа тутди. Билсам, фидоийлиги учун уларни бутун шифохонадагилар яхши кўрар ва йўқотиб қўйишдан қўрқишар экан. Қисқаси, Малика ва Малохатни энага қилиб олдим (кулади). Шундай қизлар учраганидан хурсандман! - Ҳолидни кўкрак сути билан боқяпсизми ё бўтқалар билан?\n- Солихни бир ярим йил кўкрак сути билан боққанман. Ҳолидни икки ярим ой мобайнида кўкрак сути билан овқатлантирдим, сўнг бўтқага ўтдик. Бунга концертга тайёргарлик жараёни чўзилиб, уйга кечроқ келишим сабаб бўлди. - Оналик сизни ёшартирдими ё улғайтирди?\n- Ич-ичимдан ўзимни ҳалиям ёшдек ҳис этаман. Лекин оналик бахти зиммамга янада кўпроқ масъулият юклади. Қайсидир маънода улғайдим.\n- Асли нечта фарзандингиз бўлишини истагансиз?\n- Жуда кўп! Лекин биринчи оилам билан ажрашиб, Солихни бир ўзим катта қилишимга тўғри келганида жуда қийналганман. Бу жараёнда онам менга яқиндан кўмакдош бўлган. Ўша вақтда ўғлимнинг эҳтиёжларини қондиролмаганимни ҳозир тўғирлашга уриняпман. Балки фарзанд тарбиясига худди эркаклардек ёндашишим сабаб, ишлашни истайман. Ўғлимни ҳам маънан, ҳам руҳан, ҳам моддий жиҳатдан таъминлашга хоҳишим кучли. Лекин негадир бир ўғил, бир қизим бўлади, дердим (кулади). Ҳолид туғилганида эса яна ўғиллигидан хурсанд бўлдим. Балки бунга қарши жинс вакиллари билан осонроқ тил топишишим сабабдир. Қиз фарзанд ҳақида ҳозирча ўйламаяпман. Чунки бор диққат-эътиборим, меҳр-муҳаббатим Ҳолидда-да!\n- Бунга Ҳолидга бўлган меҳр тўсқинлик қиляптими ё туғруқ жараёнидаги қийинчиликлар?\n- Солих ва Ҳолиднинг туғилиши шифокорлар нуқтаи-назаридан осон туғруқ сирасига кирмайди. Лекин фикримча, иккисида ҳам қийналмаганман. Шундай экан Ҳолидга бўлган меҳрим сабаб, ҳозирча қиз фарзанд ҳақида ўйламаяпман (кулади).\n- Фарзандли бўлганингизда хурсанд бўлганлар қатори, хафа бўлганлар ҳам топилдими?\n- Биргина хавотирим Солихнинг рашки эди. Чунки ўғлимнинг келажагини таъминлаш мақсадида тинимсиз ишлардим. Солих эса асосан онам билан бўларди. Иккинчи бор турмушга чиқишим етти ухлаб тушимга кирмаганди-да! Ҳозир ҳам ишлашимга қарамай, Ҳолидга кўпроқ вақт ажратишнинг уддасидан чиқяпман. Бу эса Солихга руҳан таъсир қилади, деган хавотирда эдим. Ҳалигача Солихнинг кайфияти бўлмаса "қизғонмаётганмикан”, деб ташвишга тушаман. Кўзим ёригач, шифохонада Солих ҳам мен билан бирга эди. Ўшанда "Болалигимда мени бувимга қолдириб, ўзингиз ишлаганингиз яхши бўлган! Йўқса, уйда ўтириб, асабийлашиб мени қийнардингиз. Турмушга чиққанингиздан ҳам хафа эмасман, ахил ва тўлақонли оиламиз бор”, деган. Гоҳида онам "умримни сизларга бағишлаганман”, деб хасратини бошлаганида "Иккинчи бор оила қурганингизда, сизни қизғонмасдик! Сизни ҳозиргидек асабий эмас, бахтли кўришдан хурсанд бўлардик” дейман. Назаримда, яна бир карра она бўлганимдан ҳеч ким хафа бўлгани йўқ. - Хонанда Лола Йўлдошева ҳам бахтингизга шерик бўлиб, сизни табрикладими? - Албатта! Кўзим ёриган куниёқ шифохонага келиб табриклади. Тўғри, шифокорлар ёнимга чиқишга рухсат беришмади. Ҳолидга бир талай совға-салом ҳадя қилди. Чилламиз чиққач эса уйимизга келиб табриклашди. - Кутганмидингиз?\n- Четдан қараб, "Булар мутлақо бир-бирини билан гаплашмайди”, деб ўйлашлари мумкин. Бу нотўғри фикр! Ҳар байрамда келиб табриклашади. Кўпинча Лоланинг қизи Шахина бизникида ётиб қолади. Бир неча йиллар аввал "катта бўлишгач, тушунишади”, дердим. Ҳозир улар вояга етган, оилали, ўзига яраша муаммоларни ҳам бошдан ўтказишди. Балки улар ота-онасини қаттиқ яхши кўришар... Болаларча қизғонишга ҳам йўймоқчи эмасман, уларни муҳокама ҳам қилмайман. Ўзим мисолимда айта оламан, онам турмушга чиққанида фақат ва фақат хурсанд бўлардим. Ўзим она бўлгач, онамнинг ёлғизлиги мени ташвишга сола бошлади (кўзига ёш олди)... Шу маънода Лола ҳам ота-онаси учун хурсанд деб ўйлайман. - Мавзуни ўзгартира қолайлик Айни пайтда Ўзбекистон Давлат санъат ва маданият институтининг театр танқидчилиги бўлимида ўқияпсиз. Чақалоққа қараш, оила ташвишлари, янги концерт дастурига тайёргарлик билан бирга ўқиш қийинлик қилмаяптими? - Қийин албатта! Намунали талабалар қатори доимий равишда дарсларга боролмаётганимни тан оламан. Гуруҳимизда тўртта қизмиз, улар билан дўстлашиб олганман. Боролмаган кунларим курсдошларимдан мавзуни сўраб, уй вазифаларини олиб, албатта мустақил ўзлаштиришга ҳаракат қиламан. Ёшлигимдан доим ҳеч нимага улгуролмаётгандек ҳис этардим ўзимни. Буни ўйлаб, асабийлашганинг сари улгуролмаётган ишларинг ортишини тушуниб етдим. Турмуш ўртоғим бу феълимни тарбиялай олди (кулади). Ўзимни ҳотиржам тутиш ва кунимни режалашни ўргандим. - Режаларингиз қаторида "сессия”ни ёпиш ҳам бормиди?\n- (Мириқиб кулади) ҳа, бор эди. "Сессия”ни ёпдим, бундан буён дарс қолдирмасликка ҳаракат қиламан.\n- Нега айнан театр танқидчилигини танладингиз?\n- Актёрлик маҳоратисиз фильмларда суратга тушган вақтларимдаёқ бу соҳага қизиқиб қолганман. Назаримда шу туртки бўлди. Аслида режиссёрлик бўлимига ҳужжат топширмоқчи эдим. Лекин хоҳишим устцнлик қилди чоғи. - Демак, шунчаки дипломга эга бўлиш учун эмас, кейинчалик бу соҳада фаолият юритиш учун ўқияпсиз?\n- Албатта! Театр танқидчилиги соҳасига қизиқишим катталигини сўз билан ифодалаб беролмайман. - Кўчага илинган концерт банерларингиздаги имижингизга одамларнинг кўзи ўрганолмаяпти. Имиж борсидаги ғоя кимдан чиқди?\n- (Мириқиб кулади) ўзимнинг ҳам кўзим энди ўрганди. Муҳиддин исмли фотограф билан ишладим. Бу илк ҳамкорлигимиз. Шу сабаб мутлақо бошқача кўринишда намоён бўлишни истадим. Одамлар кулиб турган қиёфамга ўрганиб қолганди. Ўша дамда негадир шу имижда кўринишни хоҳладим. Тайёр расмларни кўрганимда аввалига ўзимга ҳам у қадар манзур бўлмади. Турмуш ўртоғим эса "Қайтадан фотосессия қилиш керак!” деб қатъиян норозилигини билдирди. Лекин шу имижимга кўникдик (мириқиб кулади). - Ўтган йилги концертингизда асосан хит қўшиқларингиз ижро этилганди. Бу гал янги қўшиқлар кўпроқ бўлса керак?\n- Ҳа, талайгина янги қўшиқлар, кутилмаган совғаларга бой бўлади. Мухлисларим бир мавзу ҳақида қўшиқ куйлашимни илтимос қилишганди, ўтган йили улгуролмагандим. Бу йилги концертда сўралган қўшиқ албатта жаранг сочади. Мавзу нима ҳақда эканини айтолмайман. Бугунги кунга қадар синаб кўрмаган йўналшимда куйламоқчиман. Балки бунга ёшим улғайгани сабабдир... Мухлислар мени Шоҳруххон ва "Smash” билан кўришга ўрганишганди. Лекин бу галги дуэтдошим мутлақо кутилмаган санъаткор бўлади. Эски "хит”ларимни ҳам янгича кўринишда куйлайман. - Қандай югур-югурлар ҳузур бағишлаяпти-ю, қай бири толиқтиряпти? - Тўйиб ухлолмаётганим бироз толиқтиряпти. Ҳузур бағишлаётган жиҳати эса ҳар куни янгилик топаяпмиз. Эртанги репетицияда янги ғоя натижасини кўриш ёқимли жараён. Табиатан одамлар билан мулоқотда бўлишни яхши кўраман. Ҳар куни ижодий жамоа билан учрашиб, ҳазил-ҳузул қилиб суҳбатлашиб ўтирамиз. Асосий вақтимиз шунга кетиб қолади (кулади). Кейин концерт режиссёри Наташа "бўлди, ҳазил-ҳузулни тўхтатиб, ишга киришамиз!” деб қолади. Бошқа санъаткорларни кузатганман, ҳамма жиддий холатда ишлайди. Биз эса қувноқ жамоамиз! - Доим шу қувноқлик сизни тарк этмасин, чарчаманг!\nСадоқат АЛЛАБЕРГАНОВА суҳбатлашди "Даракчи"дан олинди\nSHAHZODA YUO ARE SUPER


Коронавирусга чалинганлар 61 мингдан, вафот этганлар 500дан ошди\n29 ноябр 2021, Тошкент вақти: 17:21\n61 098 нафар бемордан 58 069 нафари соғайди.\nСоғлиқни сақлаш вазирлигининг 12 октябрда билдиришича, сўнгги бир сутка ичида 322 ҳолатда касаллик қайд этилди. Бу билан коронавирусга чалинганлар сони 61 098 нафарга етди.\nАйни пайтда 11 октябрь куни коронавирусга чалинган 3 нафар бемор вафот этиб, жами кўрсаткич расман 505 нафарга етди.\nҲозирда касаллик қайд этилган жами 61 098 нафар бемордан 58 069 нафари соғайиб, даволаниш кўрсаткичи 95 фоизни ташкил этмоқда.\nАйни пайтда тиббиёт муассасаларида даволанаётган 2 524 нафар бемордан 322 нафари оғир, 110 нафари эса ўта оғир аҳволда.


Трамп Эрдўғанга 100 млрд долларлик битим таклиф қилди » Ўзбекистон янгиликлари – Zamin.uz\nФото: Reuters /Joshua Roberts\nАҚШ президенти Дональд Трамп туркиялик ҳамкасби Ражаб Тоййиб Эрдўғанга Туркия учун манфаатли шартлар билан 100 млрд долларлик савдо битимини ҳамда Анқара С-400 зенит-ракета мажмуаларини сотиб олгани учун унга қарши киритилиши керак бўлган санкциялар атрофидаги вазиятни ҳал қилишда ёрдам таклиф қилди. Бу ҳақда The Washington Post нашри хабар берди.\nНашрнинг Оқ уйдаги манбаларига кўра, Трамп ўтган ҳафта Эрдўғанга шу таклифлар билдирилган хат жўнатган.\nТаъкидланишича, ушбу таклифлар АҚШ конгресси аъзолари танқидига учраши мумкин, чунки конгрессменлар ва сенаторлар Анқарага қарши санкциялар киритишни қўллаб-қувватлашмоқда. Нашрнинг маълум қилишича, Вашингтон Суриядаги амалиётни тўхтатиш учун Анқарага октябрда деярли шундай таклифларни билдирган, бироқ бу уриниш самара бермаган.\nТуркия президенти Ражаб Тоййиб Эрдўған 13 ноябрда АҚШга ташриф буюради ва Дональд Трамп билан учрашиб, қирувчи самолётлар, Россия ва АҚШ мажмуалари С-400 ва Patriot’ни сотиб олишни ҳамда Суриядаги вазиятни муҳокама қилиши кутилмоқда.\nТеглар: Трамп Эрдўған битим\nЯнгиликлар » Дунё » Трамп Эрдўғанга 100 млрд долларлик битим таклиф қилди\n21:36 ВВС манбаси: «Эрдўған Трампнинг мактубини ахлат челагига отди!»


14 апрел 2021, Тошкент вақти: 10:31\nUzbekistan - Navai, Nurota shrine\nСамарқанд вилоятининг Пахтачи туманида давлат конидан руда тошларни ўғирловчилар кўпайгани ҳақида Озодлик илгари хабар берган эди.\nОзодлик участка нозирининг дўппосланиши, яна бир шахсга ўлим тахдиди қилингани юзасидан Самарқанд вилояти Пахтачи тумани Ички ишлар бўлимига боғланганида улар бу холат текширилаётгани ва изоҳ беролмасликларини айтишди.\nУч йил аввал Самарқанд вилояти Пахтачи туманидаги Навоий кон металлургия комбинатига қарашли олтин конини қўриқлаётган милиция ходими босқинчилар томонидан дўппослаб ўлдирилгани ҳақида Озодлик хабар берган эди.\nЕтти нафар йигит Қорақўтон конига “УАЗ” машинасида бостириб кирган ва кондаги таркибида қимматбаҳо металл бўлган 10 қоп тошни ўғирлаб ортга қайтган.\nЙўлда уларни милиция ходими тўхтатган. Олтин тош ўғрилари эса милиция ходимини уриб ўлдириб, воқеа жойидан ғойиб бўлишганди.\nИшсизлик юқори бўлган Пахтачи туманидаолтин рудаси ўғирлиги тизимли йўлга қўйилган, дейди Акбаржон Шомуродов.\n- Одамларни тўқсон фоизи шу билан шуғулланади. Айрим хонадонларда қўлбола тегирмонлар бор, шу тегирмонда рудани майдалаб, ўзлари ясаган ювиш ускуналари орқали тилласини ажратиб олишади. Грамини 45 доллардан сотишади. Милиция ҳам билади буни, ҳокимиятдагилар ҳам. Лекин, милицияга айтиб борсангиз ўзингиз балога қоласиз, - дейди Акбаржон Шомуродов.\nҚоракўтoн олтин кони махсус қўриқчилар томонидан қўриқланади. Кончиларнинг Озодликка айтишича, гарчи бу ҳудуд "режимли зона" ҳисоблансада, бироқ маҳаллий ва ёлланма ишчилардан иборат ғайриқонуний гуруҳлар бемалол кон ҳудудига кириб, олтин қазийди.\nНавоий кон металлургия комбинати олтин рудаси ўғирликлари ҳақидаги даъволар юзасидан Озодликка изоҳ бермади.\nХорижлик сайёҳларга олтин қуймаларини сотишга рухсат берилиши режалаштирилмоқда


Ҳаж сураси тафсири | Azon.uz - Ахборот-таҳлилий портал\nҲаж сураси тафсири\n1529 07:00 18.02.2020\n“Эй одамлар! Бир масал айтилмиш, бас, унга қулоқ солинг! Албатта, Аллоҳни қўйиб, топинаётган нарсаларингиз, агар барчалари бирлашсалар ҳам, битта пашша ярата олмаслар. Ва агар пашша улардан бирон нарсани тортиб олса, ундан ўшани қутқариб ололмаслар. Талаб қилувчи ҳам, талаб қилинган ҳам заиф бўлди” (73-оят).\nЭй одамлар, ичингизда баъзилар Аллоҳни қўйиб, турли-туман нарсаларга топиниб, уларни рози қилиш учун ҳаракат қилиб юрибдилар. Ўшаларга эътиқод қилиб, улардан бирор нарса кутиб юрибдилар. Аммо билиб қўйсинларки, Аллоҳдан бошқа ҳамма нарса жуда ҳам заифдир, қўлидан ҳеч нарса келмайди. Буни тушунишингиз қийин бўлса,\n«Эй одамлар! Бир масал айтилмиш, бас, унга қулоқ солинг!»\nБу умумий масалдир. Ҳамма учун баробардир.\n«Албатта, Аллоҳни қўйиб, топинаётган нарсаларингиз, агар барчалари бирлашсалар ҳам, битта пашша ярата олмаслар».\nБошқа катта жонзотларни қўйсинлар-у, энг кичик, энг ҳақир, энг аҳамиятсиз кўринган пашшани яратишга уриниб кўрсинлар. Ақалли, битта пашша яратиб берсинлар. Ярата олмаслар. Хўш, энди бир дона пашшани ярата олмаган бутга қандай қилиб топиниш, сиғиниш, айтганини (агар айтолса,) қилиш мумкин? Асло мумкин эмас. Умуман, ақлга, мантиққа тўғри келмайди. Қанчадан-қанча уринишларга қарамасдан, бу ишга ҳеч ким муяссар бўлгани йўқ, бўлмайди ҳам.\nБир дона пашша яратиш-ку, қийин экан, унда осонроғини қилиб кўрсин.\n«…агар пашша улардан бирон нарсани тортиб олса, ундан ўшани қутқариб ололмаслар».\nПашша жуда заиф, жуда ҳақир жон. Аммо у сабаб бўлиб, баъзи бир касалликларни ташиб келтирса, мушриклар ва уларнинг санамлари ҳаммаси тўпланиб, ҳаракат қилса ҳам, ўша касалликдан зарар кўраётганни ёки ўлаётганни қутқариб қололмайдилар. Буни ҳамма ҳаётда кўрган.\n«Талаб қилувчи ҳам, талаб қилинган ҳам заиф бўлди».\nЯъни Аллоҳдан ўзганинг ибодатини талаб қилувчи ҳам, ибодати талаб қилинган нарсалар ҳам ожиздирлар. Бирон нарса қўлларидан келмас.\nҚуръон Тафсир ҳаж Оят Махсус Илм\n677 10:10 30.10.2021


Қозоғистонда жиддий аномалияли икки гўдак дунёга келди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Қозоғистонда жиддий аномалияли икки гўдак дунёга келди\t10:03, 30 июнь 2016\tҚозоғистоннинг Ақтўбе шаҳрида бир неча кун фарқ билан жиддий аномалияли икки гўдак дунёга келди, деб хабар берди “Vesti.ru” нашри.\nАқтўбе шаҳар туғруқхоналаридан бирида 23 июнь куни тўрт оёқли бола дунёга келган бўлса, 27 июнь куни бошқа касалхонада туташпанжали бола туғилди. Тиббиётда “туташпанжа” деб қўл ва оёқ бармоқлари бир-бирига қўшилиб, туташиб кетганлик тушунилади. Шифокорларнинг сўзларига кўра, бу патология бола учун ҳеч қандай хавф туғдирмайди, келажакда бу камчиликдан жарроҳлик йўлисиз ҳам қутулиши мумкин.\nТўрт оёқли боланинг ҳаёти эса хавф остида. У соғлом онадан ўз муддатида туғилган, бола эгизакларнинг бири бўлган, аёл ҳомиладорлик пайтида ўз вақтида тиббий кўрикдан ўтиб турган. Бундан ташқари боланинг юрак қон-томир тизимида ҳам патология мавжуд. Унинг ортиқча оёғи ичак фаолиятига ҳам халақит қилади. Ҳозирча чақалоқ илк жарроҳлик операциясини бошидан кечирди, шифокорлар томонидан келажакда яна бир неча операцияларни ўтказиш кўзда тутилган. Чақалоқ айни пайтда жонлантириш бўлимига ётқизилган.\nИлгари вилоятда бундай ғайритабиий ҳодиса учрамаган. Мутахассисларнинг фикрича, бундай ҳолатга инфекция, камқонлик, ҳомиладорлик вақтида онанинг турли дори-дармонларни қабул қилиши ва экология ҳам сабаб бўлиши мумкин.


slayd | «Умид» ИДУМ\nГеография фани ўқитувчилари учун қулайлик туғдириш мақсадида ушбу саҳифада география фанидан презентациялар (тақдимотлар)ни юкладик. Ушбу фан ўқитувчилари файлларни бемалол юклаб олишлари мумкин, сабаби хужжатлар TAS-IX тизимида жойлаштирилган. Ўхшаш мавзулар: И.А. Каримов хотирасига бағишланган дарс ишланмалар Кўрилган: 7542 Биология фанидан тақдимотлар…\nИнформатика фани ўқитувчиларига қулайлик туғдириш мақсадида ушбу саҳифада турли мавзуларни қамраб олган ўзбек ва рус тилидаги тақдимотларни юкладик. Ушбу фан ўқитувчилари файлларни бемалол юклаб олишлари мумкин, сабаби хужжатлар TAS-IX тизимида жойлаштирилган. Ўхшаш мавзулар: АКТ бўйича аттестация тестлари Кўрилган: 29215 «Бетакроримсан,…


Тожикистонда бензин тақчиллашди\nРасмий маълумотларга кўра, сўнгги бир ҳафта давомида бензин нархи 3,1 фоизга қимматлаган.\nТожикистонга асосан Россиядан импорт қилинаётган бензин ўтган йил шу вақтига нисбатан 50 фоизга ошди.\nБу, ўз навбатида, аксарият тожикистонликларнинг норозилигига сабаб бўлмоқда.\n- “Бензин қиммат” деб, йўлкирани 60 дирамдан 2 сомонийга (тақрибан 40 цент - таҳр.) оширди. Энди мендек ишсиз одамлар соатлаб яёв юришга мажбурмиз, - дейди Венера исмли бу суҳбатдош.\nАйни пайтда бензин нархининг қимматлаганидан ҳайдовчилар ҳам шикоят қилмоқда.\n- Баъзида соатлаб заправкаларда туриб қолаяпмиз. Аввал 6 сомону 20 дирам (тақрибан 1,26 доллар - таҳр.) сотилган 1 литр бензин бугун 6 сомону 90 дирам, баъзи жойларда 7 сомонийга (1,4 АҚШ доллари - таҳр.) сотилаяпти, негалигини ҳеч ким тушунтирмайди. Устига устак, бензин сифати жуда паст, - дейди исмини айтмаган душанбелик ҳайдовчилардан бири.\nТожикистон Тижорат ва иқтисодий тараққиёт вазирлиги масъуллари бензин нархининг юқорилаганини бу ёнилғининг тақчиллашгани билан изоҳламоқдалар.\nТожикистон бозорларини ёнилғи билан асосан Россиянинг “Газпромнефт” ширкати таъминлайди. Жорий йил 1 сентябрида Россия томони Тожикистонга сотиладиган бензин ҳар тоннаси учун нархни 394 АҚШ долларидан 400 долларга оширди.\nТожикистон Монополияга қарши кураш давлат агентлигининг халқаро алоқалар бўлим бошлиғи Султонмурод Бердиевнинг Озодликка маълум қилишича, “Газпромнефт-Тожикистон” ширкати шу йил 5 сентябрида Тожикистонга сотиладиган юқори октанли бензин маркаларини таъқиқлаб қўйган. Бу эса мамлакатда бензин тақчиллашишига олиб келган.\n- Ҳақиқатан бугун бозоримизда ёнилғи маҳсулоти тақчиллиги кузатилади. Зеро, Россия ҳукумати қарорига биноан август ойида таркибида октани кўпроқ бўлган АИ-92 ва АИ-95 русумидаги бензиннинг Тожикистонга импорти таъқиқлаб қўйилди, - деди тожик расмийси Султонмурод Бердиев.\n“Газпромнефт-Тожикистон” ширкати масъулларининг айтишича эса, август ойида Тожикистонга АИ-92 ва АИ-95 русумидаги 6000 тонна бензин олиб кирилган, аммо бу миқдор ёнилғи фақат август ойи учун етарли бўлган, холос.\nМазкур ширкат матбуот хизмати раҳбари Эраж Басиров “Азия-плюс” ахборот агентлигига берган интервюсида Тожикистонга сотиладиган юқори октанли бензиннинг таъқиқлаб қўйилганига оид маълумотларни тасдиқлаб, ҳозирда Тожикистонга фақат АИ-80 русумидаги бензин сотилаётганини билдирган.\nТожикистон йиллик эҳтиёжини қонлириш учун Россиядан йилига ярим миллион тонна ёнилғи импорт қилади.\nБироқ жорий йил биринчи чорагида Россия томони ёнилғига солиқ тўловини оширганидан сўнг Тожикистонга Россиядан импорт қилинадиган нефт маҳсулотлари ҳажми 11 фоизга қисқарди.\nРасмий Душанбе сентябр бошида Россия президенти Дмитрий Медведевнинг расмий сафари чоғида бу масала ижобий томонга ҳал қилинишига умид боғлаган эди, бироқ тожик расмийлари кутганидек бўлмади.\nРоссия Энергетика ва саноат вазири Сергей Шматко журналистларга берган матбуот анжуманида бензин нархи жаҳон бозоридаги нархларга мувофиқлаштирилганини билдирди.\nАснода тожикистонлик мустақил таҳлилчилар “буларнинг ҳаммаси сиёсат билан боғлиқ”, деган мулоҳазадалар.\nТаҳлилчи Зафар Абдуллоев фикрича, Тожикистонга фуқаролар норозилигини келтириб чиқарадиган бензин бўҳрони таҳдид солмоқда.\nБу эса, таҳлилчига кўра, Кремл учун айни муддао.\n- Россиянинг асосий мақсади, - дейди таҳлилчи Абдуллоев, - Тожикистонга сиёсий босим ўтказиш йўли билан стратегик аҳамиятга молик объектлар, жумладан, Айний ҳарбий аэродромини ўз ихтиёрига олиш каби шартларини бажартиришдан иборатдир.


Ўзбекистон фуқароларини Россия Федерациясидан олиб ўтиш учун 8 та поездни йулга қўйди\n6 Dekabr 10:21 Ўзбекистон янгиликлари\nВОЛЖСКИЙ ПОЕЗД РЕЙС РОССИЯ ҚАТНОВ\n“Ўзбекистон темир йуллари” акциядорлик жамияти томонидан йил охиригача Ўзбекистон фуқароларини Россиядан олиб чиқиш учун саккизта темир йул қатнови ташкил этилди.\nЭслатиб ўтамиз, Россия ва Ўзбекистон ўртасидаги мунтазам темир йул қатновлари COVID-19 пандемияси туфайли юзага келган чекловлар туфайли 2020-йил 16-мартдан бошлаб ёпилган. Эндиликда ўзбекистонликларни Россия Федерациясидан олиб чиқиш учун фақат махсус рейслар амалга оширилмоқда.\nПоездлар “Волжский станцияси (Волгоград вилояти) – Тошкент” йуналиши бўйича 6, 10, 13, 17, 20, 24, 27-декабр кунлари соат 20:57 да жўнайди. Айни вақтда биринчи поезд 4 декабр куни qeлга чиқди.\nБу поездларга чипталар фақат бир томонга, яъни Россиядан Ўзбекистонга сотилади.\nЙуловчиларга қулайлик яратиш мақсадида электрон чипталар савдоси йулга қўйилди, уларни хориждаги ҳамюртларимиз ҳам харид қилишлари мумкин. Электрон чипталарни “Ўзбекистон темир йуллари” сайти орқали харид қилишингиз мумкин.\nБундан ташқари, юртдошларимиз учун чипталарни уларнинг Ўзбекистонда бўлган қариндошлари ёки дўстлари харид қилиб, интернет орқали электрон чипта юборишлари мумкин.\nТуркман куланлари Судоче кўлидаги Миллий табиат боғига кўчирилди


Унда жорий йилнинг ўтган даври мобайнида содир этилган жиноятчилик ва ҳуқуқбузарликлар сарҳисоб қилинди.\nЙиғилишни вилоят ҳокимининг ўринбосари вазифасини бажарувчи Файзулло Қосимов очди ва олиб борди.\nФарғона шаҳрида жиноятчилик ва ҳуқуқбузарликларнинг ортиб бораётгани, айниқса бу ҳолат ўқувчи-ёшлар ўртасида кўп қайд этилгани жорий йилнинг 10 ойи давомида содир этилган жиноятлар мисолида таҳлил қилинди. Ачинарли томони шундаки, жиноят содир этганлар орасида вояга етмаганлар, муқаддам судланган шахсларнинг борлиги оғриқли жиҳатлардан биридир. Мажлисда энг кўп жиноят рўй берган маҳаллалар аҳволи муҳокама этилди. Маҳалла фаоллари ва посбонларига тегишли кўрсатмалар берилди. Айниқса секторлар фаолияти орқали жиноятчиликка барҳам бериш зарурлигига эътибор қаратилди.\nМавзу юзасидан муҳокамаларда шаҳар прокурорининг ўринбосари Шерзодбек Мирзакиров, шаҳар ички ишлар органлари фаолиятини мувофиқлаштириш бошқармаси бошлиғи ўринбосари Охунжон Эралиев, шаҳар бош имом-хатиби Жўрабек Раҳмонов, шаҳар хотин-қизлар қўмитаси раиси Дилфуза Ходжаева ва бошқалар сўзга чиқди.\nЁмонликнинг олдини олишга ҳаракат қилмаслик, бепарво бўлиш ҳам қайсидир маънода жиноятга асос бўлиши мумкин. «Менинг маҳалламда жиноят содир бўлмаслиги керак», деган туйғуни ҳар бир фуқаро, айниқса, ёшлар онгида шакллантириш, лоқайдликка барҳам бериш, пировардида, ҳар бир оила, таълим муассасаси, ҳар бир маҳаллани жиноятчиликдан ҳоли ҳудудга айлантириш учун астойдил иш юритиш шартлиги уқтириб ўтилди.\nМаҳалла фаоллари юқоридаги ҳолатларнинг қайта такрорланмаслиги, жиноятларга бутунлай барҳам беришда бирдамликни кучайтириш, ҳушёрликни оширишга ваъда бердилар. Билдирилган камчиликлардан тўғри хулоса олган маҳалла фаоллари ва нуронийлар келгусида ижобий кўрсаткичларга эришишга келишиб олдилар.\n« Тадбиркорлар делегацияси Баткен вилоятида\nОлий таълимда хорижий ҳамкорлик »


Ципрофлоксацин ULTRA – medu.uz – Дорилар ҳақида маълумотлар ўзбек тилида\nHome Йўриқномалар Ципрофлоксацин ULTRA\nПрепаратнинг савдо номи: Ципрофлоксацин ULTRA\nфаол модда: 250 ёки 500 мг ципрофлоксацинга эквивалент ципрофлоксацин гидрохлориди;\nёрдамчи моддалар: крахмал, коллоид кремний диоксиди, микрокристалл целлюлоза, поливинил пирролидон (К-30), натрий метилпарабен, натрий пропилпарабен, тальк, магний стеарати, натрий крахмал гликоляти\n250 мг – думалоқ, икки томони қавариқ, деярли оқ рангли плёнка қобиқ билан қопланган таблеткалар;\n500 мг – узунчоқ, икки томони қавариқ, бир томони рискали, деярли оқ рангли плёнка қобиқ билан қопланган таблеткалар.\nФторхинолонлар гуруҳига мансуб кенг бактерицид таъсир доирали микробларга қарши препарат. Тинч ҳолатдаги ҳамда кўпайиш босқичидаги микроорганизмларга бактерицид таъсир кўрсатади. Таъсир механизми бактерияларнинг кўпайиш вақтида хромосомаларни сегментли деспирализацияси ва спирализацияси жараёнида катта аҳамиятга эга бўлган ДНК-гираза ферментининг фаоллигини ингибиция қилиши билан боғлиқ. Кўпчилик грамманфий ва граммусбат микроорганизмларга нисбатан юқори фаол: кўкйиринг, гемофил ва ичак таёқчалари, шигеллалар, сальмонеллалар, менингококк, гонококк, стафилококкларнинг кўпчилик штаммлари (пенициллиназа ишлаб чиқарувчи ва ишлаб чиқармайдиган, метициллинга резистент), энтерококкларнинг айрим турлари, ҳамда кампилобактер, легионеллалар, микоплазмалар, хламидиялар ва микобактериялар. Бета-лактамазаларни ишлаб чиқарувчи организмларга нисбатан фаол. Аминогликозидлар, пенициллинлар, учинчи авлод цефалоспоринлари, тетрациклинлар ва бошқа антибиотикларга чидамли бактерияларга қарши жуда самарали восита. Препаратга резистентлик жуда секин ҳосил бўлади (кўп поғонали тур). Препаратга резистент бўлган микроорганизмлар: Ureaplasma urealyticum, Clostridium difficile, Nocardia asteroides, Streptococcus faecum, Treponema pallidum, Chlamidia.\nСезгир бактерияларга препарат, шунингдек фагоцитлар ичида ҳам таъсир кўрсатиб, иммунологик тизимни қўллаб-қувватлайди. Кислотали муҳитда фаоллиги камаяди.\nПрепарат меъда-ичак йўлларидан тез ва яхши сўрилади. Асосан ўн икки бармоқ ва ингичка ичакларда сўрилади. Ичга қабул қилинганида ципрофлоксациннинг биокираолишлиги 70 дан 80% гачани ташкил қилади. Овқат қабул қилиш сўрилишини секинлаштиради, аммо Сmax ва биокираолишлигини ўзгартирмайди. Тахминан 20-30% қон плазмаси оқсиллари билан боғланади. Препарат қабул қилинган вақтдан то уни қонда пайдо бўлиши аниқланишигача бўлган вақти, одатда 30 минутдан кам. Қонда максимал концентрацияга етиш вақти 1-1,5 соатни ташкил қилади. Тўқималар, суюқликлар ва ҳужайраларга кириб юқори концентрация ҳосил қилади. Ципрофлоксациннинг ўпка тўқимасидаги ва простата безидаги концентрацияси қон зардобидаги концентрациясидан бир неча марта ортиқ. Жигарда кам фаол метаболитларининг ҳосил бўлиши билан метаболизмга учрайди (15-30%). Буйрак клиренси минутига 3-5 мл/кг. Асосан буйраклар орқали (тахминан 30-60% ўзгармаган ҳолда, 15% метаболитлари ҳолида) ва қолган қисми ахлат билан чиқарилади.\nИчга қабул қилинганидан сўнг ярим чиқарилиш даври (Т1/2) 3-5 соат. Буйракларнинг фаолияти сезиларли даражада бузилганида бу кўрсаткич ошиши мумкин (хатто 12 соатгача).\nБуйраклар ва сийдик чиқариш йўлларининг инфекциялари (ўткир ва сурункали пиелонефрит, обструктив литиаз, цистит, сийдик йўлларининг асоратланган ёки қайталанувчи инфекциялари, простатит, эпидидимит), нафас йўлларининг инфекциялари (пневмония, бронхопневмония, инфекцияланган плеврит, ўпка абсцесси, инфекцияланган бронхоэктазлар, сурункали бронхитни кучайиши), тери ва юмшоқ тўқималарнинг инфекциялари (инфекцияланган яралар, жароҳат инфекциялари, абсцесслар, целлюлитлар, ташқи отит, инфекцияланган куйишлар), меъда-ичак йўлларининг инфекциялари (қорин тифи, бактериал диарея ва бошқалар), қорин бўшлиғининг инфекциялари (перитонит, қорин бўшлиғи ичидаги абсцесс, холангит, холецистит, ўт қопи эмпиемаси), кўз, ўрта қулоқ ва ёндош бўшлиқлар, суяклар ва бўғимлар, кичик чаноқ аъзоларининг инфекциялари, гонорея. Иммунитети пасайган беморларда инфекцияларни олдини олиш ва даволашда қўлланади.\nИчга буюрилади. Таблеткаларни оч қоринга ёки овқатдан сўнг, бутунлигича озгина суюқлик билан ютиш лозим. Доза инфекциянинг жойлашиши ва кечишининг оғирлигига, шунингдек микроорганизмнинг сезгирлигига қараб шахсий равишда белгиланади. Буйрак фаолиятини ўртача ва яққол бузилишлари бўлган беморларда дозага тузатиш киритиш талаб қилинади (яъни креатинин клиренси минутига 20 мл дан кам бўлганида, бир марталик доза ўртача дозанинг 50% ни ташкил қилади ва суткада 2 марта буюрилади ёки одатдаги бир марталик доза суткада бир марта юборилади). Жуда оғир ҳолларда ва ципрофлоксацинга сезгирлиги кам бўлган микроорганизмлар чақирган қайталанувчи инфекцияларда, препаратнинг кундузги дозасини бир қабулда 750 мг гача ошириш мумкин, кунига 2 марта ҳар 12 соатда қабул қилинади. Кекса беморлар учун дозани камайтириш керак (одатда 1/3 га).\nСийдик чиқариш йўлларининг инфекцияларида суткада икки марта 0,25-0,5 г дан буюрилади; даволаш курси 7-10 кун. Асоратланмаган гонореяда бир марта 0,25-0,5 г; гонококк инфекцияси хламидия ва микоплазма инфекцияси билан бирга қўшилганида 0,75 г дан ҳар 12 соатда 7-9 кун давомида буюрилади. Шанкроидда 0,5 г дан суткада икки марта бир неча кун. Бурун-халқумдаги менингококк ташувчиликда бир марта 0,5 г ёки 0,75 г дозада. Сальмонеллаларни сурункали ташувчиликда 0,25 г дан суткада 4 марта буюрилади. Пневмонияда, остеомиелитда 0,75 г дан суткада 2 марта, 7-14 кун давомида буюрилади. Staphylococcus aureus чақирган меъда-ичак йўлларининг инфекцияларида 0,75 г дан ҳар 12 соатда, 7-28 кун давомида буюрилади.\nОвқат ҳазм қилиш тизими ва жигар томонидан: кўнгил айниши, қусиш, овқат ҳазм бўлишини бузилиши, диарея, қорин соҳасида оғриқ, метеоризм, иштаҳани йўқолиши, холестатик сариқлик, гепатит.\nМарказий ва периферик нерв тизими томонидан: бош айланиши, бош оғриғи, мигрен, чарчоқлик, ҳолсизлик, уйқусизлик, қўзғалиш, қалтираш, периферик невралгия, парестезиялар, кўп терлаш, ҳаракат координациясини бузилиши, тиришиш, безовталик ҳолати, депрессия, галлюцинациялар, тунги даҳшатлар (бу реакциялар препаратни дарҳол тўхтатишни талаб қилади).\nЮрак-қон томир тизими томонидан: тахикардия, ҳушдан кетишлар, гипертензия, стенокардия, миокард инфаркти, церебрал тромбозлар.\nҚон яратиш тизими томонидан: эозинофилия, лейкоцитопения, лейкоцитоз, анемия, гемолитик анемия, тромбоцитопения, тромбоцитоз.\nСийдик-чиқариш тизими томонидан: гломерулонефрит, дизурия, полиурия, кристаллурия, альбуминурия, уретрал қон кетишлар, ҳатто транзитор буйрак етишмовчилигини ривожланишигача бўлган фаолиятини бузилиши мумкин.\nСезги аъзолари томонидан: таъм ва ҳид сезишни бузилиши, кўришни бузилиши (диплопия, хроматопсия), қулоқларда шовқин, вақтинчалик қулоқ оғирлиги (айниқса баланд товушларга).\nАллергик ва иммунопатологик реакциялар: қичишиш, эшакеми, қизариш, тери тошмалари, дорилар таъсиридаги иситма, кам ҳолларда – Квинке шиши, бронхоспазм, артралгия, кам ҳолларда анафиликтик шок, петехиялар, геморрагик пуфакчалар, миалгия, васкулит, Стивенс-Джонсон синдроми, Лайелл синдроми кузатилиши мумкин.\nЦипрофлоксацинга ёки бошқа хинолон препаратларга бўлган юқори сезувчанлик, 18 ёшгача бўлган болалар (ёшларда тоғайларни шикастланишига олиб келиши мумкин), кексалар, ҳомиладорлар ва эмизикли аёлларда, сохтамембраноз колитда (в/и юбориш учун) қўллаш мумкин эмас.\nФторхинолонлардан ташқари, бошқа антибиотиклар ва антибактериал воситалар билан бир вақтда буюрилганида, уларнинг таъсирини сусайиши аниқланмаган. Темир препаратлари, сукральфат, алюминий, магний ёки кальций гидроксидини сақловчи антацидлар бир вақтда қабул қилинганида препаратнинг сўрилишини пасайишини чақиради, шунинг учун бу препаратларни қўллаш орасидаги вақт 4 соатдан кам бўлмаслиги керак. Теофиллин билан бир вақтда қўллаш унинг ножўя таъсирини кучайтиради, бу теофиллиннинг миқдорини камайтиришни талаб қилади. Циклоспорин билан бир вақтда қабул қилиш креатининнинг қон плазмасидаги даражасини ошишига олиб келади, шунинг учун ушбу кўрсаткични назорат қилиш (ҳафтада 2 марта) лозим. Варфарин билан бир вақтда қўлланганида варфариннинг таъсири кучаяди. Пробенецид билан бирга буюриш препаратнинг таъсири кучайтиради.\nБош мия қон томирларининг яққол атеросклерози, бош мияда қон айланишини бузилишлари, тутқаноғи, анамнезида тиришиш ҳуружлари бўлган, буйраклар фаолияти бузилган беморларда (фақат ҳаётий кўрсатмалар бўйича) эҳтиёткорлик билан буюрилади. Даволаниш вақтида беморлар етарли миқдорда суюқлик қабул қилишлари лозим. Препарат реакциялар тезлигини пасайтириши мумкин (айниқса алкоголь билан бир вақтда қўлланганида), буни касби юқори диққат ва тезкор реакцияларни талаб қиладиган шахслар (масалан, транспорт ҳайдовчилари) ҳисобга олишлари керак. Оғир ва узоқ давом этувчи диарея ҳолларида сохтамембраноз колит ташҳисини истисно қилиш лозим, у препаратни қўллашни дарҳол бекор қилишни ва керакли даволашни буюрилишини талаб қилади. Препарат билан даволаш фонида айрим лаборатория кўрсаткичлари ўзгариши мумкин: сийдикда чўкма пайдо бўлиши, қон зардобида креатинин, мочевина, билирубин, жигар трансаминазаларининг концентрациясини вақтинчалик ошиши; айрим ҳолларда – гипергликемия, кристаллурия ёки гематурия, протромбин кўрсаткичларини ўзгариши.\nДаволаниш вақтида фотоаллергик реакцияларининг пайдо бўлишини эҳтимоли туфайли, бевосита қуёш нурлари билан контактдан сақланиш керак.\nСимптомлари: баъзида ципрофлоксациннинг дозаси сезиларли ошириб юборилганида буйракларни ўткинчи шикастланиши аниқланган.\nДаволаш: Махсус антидоти йўқ. Меъдани ювиш ва қусишни чақиришни ўтказиш лозим. Қўшимча гемодиализ ёки перитонеал диализ ўтказиш мумкин.\nОлдингисиЦипрофлоксацин инфузия учун 0,2% ли эритма20.06.2018\nЦипрофлоксацин-ASP кўз томчилари 0,15% ва 0,3%20.06.2018Кейингиси


Сайёҳларда норозилик бор. Нега? - zarnews.uz\nАлишер Навоий номидаги истироҳат боғидан ўтаётсам япониялик отахон қўлидаги қоғозга ёзилган жумлани кўрсатиб, супермаркет қаердалигини сўраб қолди. Қоғозда япон ва ўзбек тилларида ёзилган 10 та муҳим сўздан иборат луғат ёзилганди. Япон тилини тушунмаганим учун яқин атрофдаги супермаркетни кўрсатиб, ўйланиб қолдим. Самарқанд - туризм шаҳри. Кунига минглаб сайёҳлар ташриф буюради. Бугун сайёҳлар оқими ўтган йилларга нисбатан икки баробарга ошган. Аммо уларга хизмат кўрсатиш борасида камчиликларимиз намоён бўлаётгани сир эмас. Буни чет эллик сайёҳларнинг фикридан ҳам билиш мумкин.\nМЕҲМОНХОНАДА ШАҲРИНГИЗГА ХОС МУҲИТ ҲУКМРОН\nЭрта тонгда Амир Темур мақбарасига борар экансиз, у ердаги юзлаб зиёратчиларни кўриб, Самарқанд заминимиз қанчалик сеҳрли эканлигига яна бир бор амин бўласиз.\n- Самарқандга охирги марта 50 йил олдин келгандим, - дейди россиялик Людмила Сергеевна. - Шаҳар таниб бўлмас даражада ўзгарибди. Одамлардаги самимийлик ҳам бизни ўзига маҳлиё этди. Мўъжазгина меҳмонхонада жойлашганмиз. Келишимиздан олдин "Арзон меҳмонхона буюртма қилгансизлар, хизматлар ва шароитлар ҳам шунга яраша бўлади", деб қизим юрагимга таҳлика солганди. Аммо меҳмонхонадаги озодалик, муҳит ва безак усуллари бунинг акси эканлигини намоён этди. Асосийси, ўзбекона ҳаёт ҳукмрон.\nАмир Темур мақбараси ходимининг айтишича, ҳафта кунига қараб сайёҳлар оқими ўзгариб туради. Мисол учун, байрам, шанба ва якшанба кунлари маҳаллий сайёҳлар кўп ташриф буюрса, бошқа кунлари чет эллик сайёҳлар кўпроқ келишар экан. Бир кунда ўртача 2000 дан ортиқ чет эллик ва минглаб маҳаллий сайёҳлар мажмуани зиёрат қилади.\nБУХОРОДА ТАРЖИМОН, САМАРҚАНДДА ҲОЖАТХОНАЛАР КАМЛИГИ МУАММО БЎЛДИ\n- Кеча Бухородан шаҳрингизга келдик, - дейди Испания давлатидан ташриф буюрган сайёҳ Марта Хуан. - Бухорода испан тилида таржимон топа олмадик. Ҳожатхоналари ҳам кам. Самарқандда ҳам шу ҳолат кузатилди, аммо таржимон топишда муаммо бўлмади. Ҳожатхоналардаги ҳолат одамнинг таъбини хира қилар экан. Кейин кечқурунлари кўпгина тамаддихоналарда жой йўқ. Тур фирмасиз келган биз каби саёҳатчилар овқатланиш учун жой излаб сарсон бўляпти. Шунингдек, меҳмонхоналарда ҳам овқатланиш хизматини жорий қилиш лозим.\nАмир Темур мақбарасидан пиёда Регистон томон йўл олдик. Тур фирмалар билан келган сайёҳлар машина, автобусларда, ўзлари айланиб юрган сайёҳлар пиёда кетишни афзал билмоқда. Италиялик сайёҳнинг фикрича, меҳмонхона, супермаркет, тарихий жойларни кўрсатувчи йўл кўрсаткичларни жойларда ўрнатиш лозим. Чунки томоша қиладиган асосий тарихий обидалар бир-бирига жуда яқин жойлашган. Лекин буни барча сайёҳлар ҳам билмайди.\nРегистон майдони турли давлатлардан келган туристлар билан гавжум. Назоратчи ходим Япония ва Туркия давлатларидан сайёҳлар кўп келганини таъкидлади. Шунингдек, Германия, Франция, Италия ва Испания давлатидан ҳам сайёҳлар кўп келмоқда.\nСАЙЁҲЛАР САМАРҚАНДДАН НИМАНИ КЎПРОҚ ХАРИД ҚИЛАДИ?\nРегистон мажмуасини айланар эканмиз, сайёҳларимизнинг вилоятимиздан нималар харид қилишига қизиқдик. Мажмуадаги учта мадрасада ҳам ҳунармандлар шохобчалари ташкил этилган. Уларнинг барчаси бир-бирини такрорламаган бўлиб, бирида гилам сотилса, бошқасида сўзана, бирида дўппи, ипак рўмоллар. Хўш, сайёҳларимиз эътибори нимада?\n- 15 йилдан буён дўппи, ҳамён, сумка, турли тақинчоқлар билан савдо қиламан, - дейди Дилором Мансурова. - Сайёҳлар асосан қўл меҳнати асосида яратилган маҳсулотларимизга, ипак матоли рўмолларимизга қизиқишади. Шунингдек, кўзмунчоқ, ҳамён ҳам сотиб олишади. Асосийси, уларнинг кўнглига манзур бўлса бўлгани. Ёшига қараб ҳам қизиқишлари турлича. Кексароқ ёшлилар эсдалик нарсаларга аҳамият қаратса, ёшлар антиқа сувенирларга, магнитли кулолчилик маҳсулотларига қизиқади.\nСўзана, гиламчилик, кулолчилик савдо дўконларига кирганимизда, чет эллик сайёҳларнинг бу маҳсулотларни сотиб олиш учун эмас, томоша учун киришларини, асосий харидорлар маҳаллий сайёҳлар эканлигини эътироф этишди.\nРЕСТОРАНЛАРДА КРЕДИТ КАРТАЛАРДАН ФОЙДАЛАНИШНИ ЙЎЛГА ҚЎЙИШ ЛОЗИМ\nИталиялик сайёҳларнинг Самарқанд шаҳрида туристларга хизмат кўрсатиш борасида эътирозлари талайгина экан. Улар жойларда йўл кўрсаткичларнинг ўрнатилмаганини алоҳида таъкидлади.\n- Тўғри, шаҳрингиз жуда чиройли ва бетакрор, - дейди италиялик сайёҳ Дал Челе Лосиана. - Аммо эътибор берсангиз ташриф буюрувчи сайёҳларнинг аксарияти ёши катта, кекса кишилар. Ресторанларнинг олдидаги ариқчаларда кўприкчалар қурилмагани бир қатор ноқулайликларни келтириб чиқаряпти. Асосий марказий кўчаларга йўл кўрсаткичлар ўрнатиш лозим. Тарихий жойлар савдо шохобчаларига айланиб кетган, бизларни эса сизларнинг асрларга тенг обидаларингиз, миллий қадриятларингиз қизиқтиради. Ҳунармандлар томонидан мастер класслар ташкил этилса, янада яхши бўлар эди. Шунингдек, ресторанга кирганимизда айрим ҳолларда пулимиз етмай қолади. Кредит карточкадан тўловни амалга ошириш имконияти яратилмаган. Асосийси, меҳмонларга пулгами, текингами шаҳрингизнинг харитасини сотишни йўлга қўйиш керак. Чунки ҳар бир сайёҳ меҳмонхонадан саёҳатини бошлайди.\nТеглар: Туризм сайёҳлар\nСайёҳлар Самарқанд-Қарши йўлида нега қолиб кетганди?


Ироқнинг иккинчи энг йирик шаҳри тўла жиҳодчилар назоратига ўтди - BBC O'zbek\nИроқнинг иккинчи энг йирик шаҳри тўла жиҳодчилар назоратига ўтди\nImage caption Жиҳодчилар бир неча ҳафтадан бери Мосулда жанг олиб бораётгандилар\nИроқда жангарилар шимолдаги Мосул шаҳри устидан назоратни қўлга олиши ортидан, мамлакат бош вазири парламентдан фавқулодда вазиятни эълон қилишни сўради.\nТун оша гранатамётлар, мерган милтиқлари ва автоматик қуроллар билан қуролланган юзлаб жангарилар Мосулдаги маҳаллий ҳукумат биноларини эгаллашган.\nУлар, шунингдек, бир қатор полиция биноларини вайрон қилиб, аэропорт ва ҳарбий қароргоҳни эгаллаб олганлар.\nАйни дамда Бақубадаги қўшма бомба ҳужуми камида 20 одамни нобуд қилди.\nБағдоддан 60 чақирим шимолда жойлашган Дияла вилоятида ўтаётган дафн маросимини нишонга олган бу портлашлар яна 28 одамни яралаган.\nЎтган бир ҳафта ичида жиҳодчи "Ироқдаги Исломий Давлат" ва "Левант" гуруҳлари ўз иттифоқчилари билан бирга Ироқ шимоли ва ғарбидаги қатор шаҳарларда йирик ҳужумларни амалга ошириб, ўнлаб одамларни ўлдирганлар.\nБайрутдан вазиятни кузатаётган Би-би-си мухбири Жим Мюирга кўра, жангарилар бир неча ойдан бери Нинава вилояти ва унинг пойтахти Мосулни назорат қилиб, юклар ҳаракатига солиқ солаётганди ва маҳаллий расмийлардан ҳимоя пулини талаб қилиб келаётганди.\nБеш кунлик жанг ортидан улар икки миллионга яқин аҳолисига эга Мосул шаҳрида энг муҳим иншоотларни ўз қўлларига олганлар.\nImage caption Ироқ армиясининг қўшимча кучлари жангариларни тўхтата олмади\nДушанба куни Нинава вилояти ҳокими Атил ал-Нужалифий Мосул аҳлига телевидение орқали мурожаат қилиб, уларни жангариларга қарши курашишга чақирди.\n"Мен Мосул ўғлонларини келгиндиларга қарши ўз маҳаллаларини мудофаа қилишга ва ўз ҳудудларида маҳаллий қўмиталар тузиб халқни ҳимоя қилишга чақираман", - деди ҳоким.\nЖаноб Нужафийнинг ўзи душанба оқшомида маҳаллий ҳукумат қароргоҳини жангарилар ишғол қилишидан сал аввалроқ ҳудуддан қочган.\nСешанба куни Мосулнинг бир неча яшовчилари ҳукумат бинолари тепасида қора жиҳодчи байроқлари ҳилпираб тургани, ҳамда жиҳодчилар овоз кучайтиргичлар орқали "биз Мосулни озод қилгани келдик ва фақат унга ҳужум қиладиганлар билан курашамиз" деб айтганини билдиришди.\n"Шаҳардаги вазият жуда тартибсиз ва бизга ҳеч ким ёрдам бермаяпти. Биз қўрқув остидамиз", - деб айтди маҳаллий ҳукумат ходими Умм Каром.\nМосулдаги кўп полиция биноларига ўт қўйилган. Маҳаллий телевидение орқали шаҳар бўйлаб қора тутун бурқсиб кўтарилаётгани намойиш этилган. Юзлаб тутқунлар қамоқхоналардан озод қилинганлар.\nИчки ишлар вазирлиги ходими полиция ва аскарлар устбошларини ечиб қочганларини тасдиқлади. "Мосул шаҳри давлат назоратидан ташқари ва жангчилар қўлида", - деб айтган у (Франс-Пресс) AFP хабар агентлигига.


Шавкат Мирзиёев Tashkent City қурилишини бориб кўрди\n12:10 / 25.06.2019 61585\nЎзбекистон Республикаси Президенти Шавкат Мирзиёев 25 июнь куни Tashkent City қурилиш майдонига ташриф буюрди.\nМазкур халқаро бизнес маркази саккизта лотга ажратилган ҳолда барпо этилмоқда. Шу пайтгача 7 миллион куб метр тупроқ ишлари бажарилиб, элликдан зиёд бинога мустаҳкам пойдевор яратилди. Бугунги кунда бетон каркаслар ва деворлар қуриш, муҳандислик тармоқлари тортиш ишлари олиб борилмоқда.\nКонгресс-холл ва Hilton меҳмонхонаси қурилаётган 5-лот энг илғор майдонлардан бири. Ушбу биноларда темир-бетон, металл конструкция ва том ёпиш ишлари якунланган бўлиб, қурилиш ҳажмининг саксон фоиздан зиёди битган. Ҳозирда электр тармоқларини монтаж қилиш, ички пардозлаш ва механика ишлари бажарилмоқда.\nДавлатимиз раҳбарига аввалги ташриф чоғидаги кўрсатмаларнинг ижроси ҳақида маълумот берилди. Жумладан, улкан конгресс-холлда барча форматдаги халқаро тадбирлар ташкил этиш учун замонавий шароитлар яратилмоқда. Бу ерда саммитлар, улар доирасида икки томонлама учрашув ва музокараларни юқори даражада ўтказиш мумкин бўлади. Катта делегациялар вакиллари, оммавий ахборот воситалари ходимлари, хизмат кўрсатувчилар учун зарур қулайликлар яратилади.\nПрезидент конгресс-холлга туташ қурилган 21 қаватли, беш юлдузли Hilton меҳмонхонасини ҳам кириб кўрди. Шу ерда маҳаллий ва хорижий инвесторлар билан суҳбатлашди.\nДавлатимиз раҳбари конгресс-холл ва меҳмонхонада юқори даражада хизмат кўрсатишни йўлга қўйиб, мунтазам даромад топишни таъминлаш, ҳудудда барпо этиладиган истироҳат боғида юртдошларимиз ва туристлар учун кенг шароитлар яратиш бўйича кўрсатмалар берди.\nШавкат Мирзиёевнинг Японияга бўлажак ташрифига тайёргарлик босқичлари маълум қилинди\nГеология соҳасини халқаро талаблар асосида ривожлантириш бўйича вазифалар белгиланди


14:42 / 12.02.2016\nТошкентда шахмат бўйича 8 ёшдан 12 ёшгача бўлган ўғил-қизлар ўртасида Ўзбекистон чемпионати якунланди. Мусобақада икки юзга яқин иқтидорли шахматчи ғолиблик учун баҳслашди.\nТўққиз турдан иборат мусобақанинг ўн икки ёшгача ўғил болалар ўртасидаги баҳслари пойтахтлик Жавоҳир Синдоровнинг ғалабаси билан якунланди. У 9 очко билан чемпионликни қўлга киритди. 6,5 очкодан жамғарган Самандар Шермуҳаммадов иккинчи, Маҳмудбек Холмуродов учинчи ўринни эгаллади.\nУшбу ёш тоифасидаги қизлар баҳсида пойтахтлик Юлия Хегай тўққиз имкониятдан 7,5 очко жамғариб, биринчи ўринни эгаллади. Жиззахлик Севинчи Ҳотамова ва пойтахтлик Самира Олимжонова 6,5 очко билан кучли учликни якунлади.\nЎн ёшгача бўлган ўғил болалар баҳсида қатнашган Исломбек Синдоров ҳам мусобақа давомида бирон марта мағлубиятга учрамади. Тўққиз имкониятдан етти очко жамғарган Исломбек олтин медалга сазовор бўлди.\nЕтти очко жамғарган яна бир шахматчи Файзулло Ҳалимжонов қўшимча кўрсаткичлар бўйича кумуш медалга лойиқ топилган бўлса, 6,5 очко тўплаган Шодиёр Шукуралиев бронза медаль билан тақдирланди.Қизлар баҳсида совринли ўринлар пойтахтлик шахматчиларга насиб этди. Мафтуна Бобомуродова 7,5 очко билан биринчи, Моҳинур Ҳабибуллаева ва Зуҳра Маннопова 7 очко билан иккинчи ва учинчи ўринни эгаллади.\nСаккиз ёшгача ўғил болалар ўртасида тошкентлик Ҳумоюн Бегмуродов тўққиз имкониятдан 7,5 очко тўплаб, чемпион бўлди. Ундан атиги ярим очко кам жамғарган самарқандлик Акобирхон Сайдалиев кумуш, тошкентлик Алихон Авазхонов 6,5 очко билан бронза медални қўлга киритди.\nЎзА фотомухбири Муҳаммад АМИН


Жамшид Нажмиддинов 30 декабр куни чемпионлик учун рингга кўтарилади\n27 декабрь, 2017, 14:32 2373\nПрофессионал рингда мувафаққиятли фаолият олиб бораётган профессионал боксчимиз Жамшидбек Нажмиддинов (15-1-0, КО10) ўзининг навбатдаги жангини 30 декабр куни Қозоғистоннинг Алма Ата шаҳрида ўтказади.\nМазкур бокс кечасида ҳамюртимизга қарши индонезиялик Херо Тито (Hero Tito) (37-12-2, КО8) рингга кўтарилади. Buka Boxing ва Timurlan Promotion промоутерлик компанияси томонидан ташкил қилинаётган жангда ғолиб боксчи WFA (World Fighting Assotiation) версияси бўйича жаҳон чемпионлиги ва камарини қўлга киритади.\n– Ўйлайманки, индонезиялик боксчи бу ерга мағлубият учун келаётгани йўқ, аммо мен ҳам Ватаним учун ғалаба қозонишга ва байроғимизни юқори кўтаришга ҳаракат қиламан. Кириб келаётган янги 2018 йилга ҳалқимизга, мухлисларимизга муносиб совға бўлиши учун бор кучимни ва маҳоратимни ишга солишга ваъда бераман, – дейди боксчимиз SPORTS.uz интернет порталига.\nЭслатиб ўтамиз, Жамшид Нажмиддинов сўнгги марта 18 ноябр куни рингга кўтарилиб, Мансур Абдумаматовни техник нокаутга учратган эди.


Мулоҳаза | ФайзБоғ - Part 34\nБир пайтлар мазмунли ҳикояни ўқиб чиққан эдим. Хуллас, бир мамлакат подшоҳи буйруғи билан сарой қописининг (дарвозасининг) икки томонига икки улкан ит занжирлаб қўйилади. Улардан бири тўқ, бириси оч. Подшоҳ сарой маслаҳатчилари […]\nБундан бир ойча муқаддам Ўзбекистон халқ артисти Озодбек Назарбеков “Ёшлар” телерадиоканалига директор этиб тайинланди. Тан олиш керак, бу хабар кўпчилик учун томдан тараша тушгандек бўлди. Ижтимоий тармоқларда роса-а “чайналди”, обдон […]\nБез рубрики / Мулоҳаза\tИзоҳ қолдиринг\nОнам мени дунёга келтирганларидан то бугунги кунга қадар менга меҳр берганлар, тарбия қилганлар, эътиқодим ва иймонимни шаклланишига энг катта ҳисса қўшганлар. Онам менга ҳамма нарсани ўргатганлар. Ҳамма-ҳаммасини онамнинг дунё қарашлари […]\nМуқаддима Ҳар бир мамлакат олдида турган муҳим вазифалардан бири ёшларга оид сиёсатнинг миллий моделини ишлаб чиқишдир. Маълумки, ёшлар жамиятнинг энг фаол қатлами ҳисобланиб, улар […]\n«Келажагимиз ёшлар қўлида» деган иборани кўп бора эшитганмиз. Ростдан ҳам шундайми? Менимча, бу ерда кичик бир англашилмовчилик бор. Айтмоқчиманки, келажагимиз ёшлар қўлида бўлиши шарт эмас. У ёш бўладими, қарими, фарқи […]


Ният – динимиздаги энг муҳим тушунчалардан биридир. Ният ибодат учун ҳам, муомалотлар учун ҳам энг муҳим дебоча ҳисобланади. «Ният» сўзининг луғавий маъноси ҳақида, ниятнинг моҳияти ҳақида уламоларимиз жуда чиройли, шомил ва комил таъриф берганлар. Луғавий жиҳатдан олганда ният – бир ишга қалбнинг азму қарор қилиши, шу ишни ирода қилишидир. Шаръий истилоҳда эса Имом Суютийнинг Байзовийдан нақл қилган ҳолда берган таърифига кўра, ният – қалбнинг ҳозир ёки келажакда муайян манфаатни жалб қилиш ёки бирор зарарни даф қилишдан иборат бўлган, инсон ўзига мувофиқ кўрган бир ишни амалга оширишга нисбатан йўналмоғидир. Имом Суютий буни «Ал-Ашбаҳул назоир» китобларида айтганлар.\nНиятнинг ўрни, макони қалбдир. Ният ҳақида гапирар эканмиз, динимизнинг асоси деб ном олган машҳур уч ҳадисдан бири – ҳазрати Умар ибн Хаттоб розияллоҳу анҳудан ривоят қилинган ҳадисни эслаймиз. Бу ҳадиси шариф Ислом оламида деярли барча мўътабар ҳадис тўпламларининг аввалида келтирилган бўлиб, унда ҳазрати Умар ибн Ҳаттоб розияллоҳу анҳу «Расулуллоҳ соллаллоҳу алайҳи васалламнинг шундай деганларини эшитдим» деб, қуйидаги ҳадисни ривоят қиладилар:\n«Иннамал аъмаалу бин-нийя…»\n«Амаллар ниятларга кўрадир».\nДемак, амаллар ниятларга боғлиқ экан. Ҳар бир кишига қилган амалидан ният қилган нарсасигина насиб бўлади, ибодатда ҳам, бошқа амалларда ҳам худди шундай.\nИбодат қилмоқчи бўлсак, унинг учун ваъда қилинган ажру мукофотларни тўлиқ олмоқчи бўлсак, барча савобу ҳасанотларни қозониб, уларни охиратга олиб кетмоқчи бўлсак, аввало ниятимизни тўғриламоғимиз керак экан, ихлос билан, онгли равишда азму қарор қилишимиз керак экан.\nАмаллар мақбул бўлиши учун икки нарса талаб қилинади:\nБиринчиси – ихлос билан ният қилиш.\nИккинчиси – шу амалнинг шариатга мувофиқ бўлиши.\nАгар бир иш шариатга номувофиқ бўлса, уни минг ихлос билан қилмайлик, ниятимиз ҳар қанча яхши бўлмасин, фойдаси бўлмайди, аксинча, зарари етади.\nДемак, динимизда бир амални қилишнинг ўзи етарли бўлмайди.\n/ Амаллар ниятга боғлиқдир


Муса Ерниязов Шавкат Мирзиёев бошчилигида қабрга қўйилди - Namanganliklar.uz\nҚорақалпоғистон Жўқорғи Кенгеси раиси – Ўзбекистон Республикаси Сенати Раисининг ўринбосари, Ўзбекистон Қаҳрамони Муса Ерниязов 2020 йил 31 июль куни вафот этди. Марҳум бугун, 1 август куни Нукус шаҳридаги «Шорша баба» қабристонига дафн этилди.\n«Раҳматли Муса оға элни яхши кўрган, ҳалол, пок, ор-номусли инсон эди. У кишига жуда ишонардим, Қорақалпоғистондан кўнглим тўқ эди. Тили, дини, тақдири, ташвишлари бир бўлган ўзбек ва қорақалпоқ халқларининг оғзибирчилигини қадрларди. Қорақалпоғистонни ривожлантириш, одамларнинг бирини икки қилиш бўйича кўп ишларни бошлаган эдик. Энди бу ишларни, режаларимизни дўстлари билан бирга албатта давом эттирамиз», деди давлатимиз раҳбари.\n«Бу ерни Қорақалпоғистонга келганлар эҳтиром билан зиёрат қиладиган масканга айлантирамиз. Шундай ватанпарвар инсонларнинг ҳурматини жойига қўйсак, халқимизга, ёшларимизга намуна бўлади», деди Президент.\n3 166 Ko'rishlar\nҲокимлик ходимлари белгиланмаган вақтда шахсий машиналарида юриши мумкин эмас – Адлия вазирлиги\nКоронавирус бўйича тўловлардан шикоят қилмоқчимисиз — манзиллар рўйхати


Гинек Пейха: «Ўзбекистон-Чехия ҳамкорлиги чинакам дўстликка асосланади» – Газета.uz\nФото: Чехия Республикасининг Ўзбекистондаги элчихонаси\nГинек Пейха: «Ўзбекистон-Чехия ҳамкорлиги чинакам дўстликка асосланади»\nЎзбекистон Чехиянинг асосий ҳамкорларидан бирига айланди, деди Чехиянинг Тошкентдаги элчиси Гинек Пейха.\n27 октябр 2015, 18:48 Сиёсат\nЎзбекистон барқарор ташқи сиёсати туфайли Чехия Республикасининг энг асосий ҳамкорларидан бирига айланди. Бу ҳақда Чехия Республикасининг Ўзбекистондаги Фавқулодда ва мухтор элчиси Гинек Пейха мустақил Чехословакия Республикаси ташкил топганининг 97 йиллиги муносабати билан 19 октябрь куни Тошкентда ўтган тадбирда маълум қилди.\n«Биз бугун Европада бўлгани каби Марказий Осиёда ҳам янги минтақавий муаммо ва глобал таҳдидларга қарши курашмоқдамиз. Салбий воқеликка биргаликда қарши туриш талаб этилади, бу жараёнда эса чинакам ҳамкор ва дўстларгагина суяниш мумкин. Шу ўринда жорий йил ёзда қабул қилинган Европа Иттифоқининг янгиланган стратегияси Марказий Осиё минтақаси, хусусан, Ўзбекистон билан ҳамкорликни ривожлантиришга хизмат қилишини таъкидламоқчиман… Ўзбекистон мустаҳкам ва қатъий ташқи сиёсати туфайли бугунги беқарор дунёда бизнинг асосий ҳамкорларимиздан бирига айланди», — деди Гинек Пейха.\nЧех дипломати Ўзбекистон ўтган 24 йил давомида мустақил давлатчиликни мустаҳкамлаш ва ижтимоий-иқтисодий тараққиёт борасида катта ютуқларга эришганини таъкидлади.\n«Чехия ва Ўзбекистон Республикалари ўртасида чинакам анъанавий дўстликни сақлаб қола олганимиздан беҳад хурсандман. Турли жабҳалардаги икки томонлама самарали ҳамкорликни ривожлантиришдан манфаатдормиз. Хусусан, савдо-иқтисодий алоқаларни кучайтириш биз учун ҳам, ўзбекистонлик ҳамкорларимиз учун ҳам бирламчи вазифа саналади», — деб таъкидлади Чехия элчиси.\nҚайд этилишича, айни пайтда йирик чех компанияларининг Ўзбекистонга қизиқиши ошиб бораётир. Бу борада янги таъсис этилган Ўзбекистон-Чехия ишбилармонлар иттифоқи имкониятларидан самарали фойдаланиш мақсадга мувофиқдир. Ушбу тузилма кўмагида «Ўзавтосаноат» компанияси жорий йил сентябрь ойида Чехиянинг Брно шаҳрида ўтган йирик машинасозлик кўргазмасида ўз салоҳиятини намойиш этди.\nИкки давлат ўртасида маданий-гуманитар соҳаларда, жумладан, таълим бўйича ҳамкорлик ҳам ривожланмоқда.\n«Талабалар алмашуви кенгаймоқда, олий ўқув юртлари ўртасидаги тўғридан-тўғри мулоқот жонланмоқда. Чехия Республикаси ҳукумати келаси йил ўзбек мутахассисларига учта стипендия ажратишга қарор қилди, айни пайтда номзодларни саралаш давом этмоқда», — дея мулоҳазаларини давом эттирди элчи Гинек Пейха.\nЎзбекистон фуқароларининг Чехия курортларига қизиши азалдан баланд. Айни пайтда чехияликларга Ўзбекистоннинг қадимий шаҳарларини танитиш чоралари кўрилмоқда. Масалан, жорий йил октябрь ойида Чехиянинг Pozdní sběr фольклор гуруҳи Тошкент, Бухоро ва Хива шаҳарларида концерт берди.\n1918 йили 28 октябрь куни — Биринчи жаҳон урушидан кейинги нотинч даврда, омонсиз курашлардан сўнг мустақил Чехословакия Республикаси таъсис этилган эди.\nЧехия дипломати ушбу сананинг тарихий аҳамиятига тўхталиб бундай деди: «1918 йил 28 октябрь санасининг ҳал қилувчи аҳамияти шундаки, Чех давлатининг кўп асрлик анъаналари биринчи республикага пойдевор бўлган жозибали демократик идеаллар билан бойиди. Чехославакиянинг биринчи президенти Томаш Гаррик Масарикнинг мамлакат фаровонлиги демократик идеалларга риоя этишга боғлиқ, деган фикри ҳозир ҳам ўз долзарблигини йўқотмаган».\nГинек Пейха ўз нутқини жаҳон тарихи, маданияти ва илм-фанида ўчмас из қолдирган Абу Али ибн Сино, Амир Темур, Алишер Навоий каби зотларга ҳурмат тариқасида ўзбек тилидаги мулоҳазалар билан якунлади.\nМустақил Чехословакия ташкил топганининг 97 йиллиги муносабати билан ўтказилган тадбирда Ўзбекистон Республикаси номидан мамлакат иқтисодиёт вазири Галина Саидова ҳамда ташқи ишлар вазирининг биринчи ўринбосари Жавлон Ваҳобов иштирок этди.\nСобир Салим 2 947


“Йўқолиб қолган” хитойлик актриса Фан Бинбинга 70 млн доллар жарима солинди - Zamin.uz\n23:40 / 03.10.2018\n“Йўқолиб қолган” хитойлик актриса Фан Бинбинга 70 млн доллар жарима солинди\nХитой ҳукумати мамлакатнинг энг катта ҳақ олувчи актрисаларидан бири Фан Бинбин ва унинг компанияларига солиқ тўламагани ва бошқа қонунбузарликлар учун 479 млн юан (70 млн доллар) жарима солди.\nАввалроқ бир қатор ОАВ актриса бир неча ой омма олдида кўринмагани ва уни ҳуқуқ-тартибот идоралари ҳибсга олган бўлиши мумкинлиги маълум қилинган. Бироқ Хитой солиқ бошқармасининг маълум қилишича, актриса йўл қўйган қоидабузарлик учун фақатгина жаримага тортилган.\nЖаримадан ташқари, актриса ва унинг манфаатларини билдирувчи фирмалар 255 млн юан миқдорида яширилган солиқ ва ушбу тўловлар кечиктирилгани учун пеня сифатида 33 млн юан тўлаб беришлари керак бўлади. Актрисага даромадларини яширишга ёрдам берган иккита компания эса 51 млн ва 65 млн юан миқдорида жарима тўлайди.\nАктрисага нисбатан текширув у ўз солиқ тўловларини камайтириш мақсадида фильмлар учун икки хил шартнома тузиши ҳақидаги маълумот пайдо бўлгандан кейин бошланган.\nЦзянсу вилояти солиқ бошқармаси маълумотларига кўра, актриса “Эгиб бўлмас ирода” (Unbreakable Spirit, 2018) фильмидаги роли учун 30 млн юан (4,4 млн доллар) миқдорида гонорар олган. Бироқ актриса ушбу суммадан фақат 10 млнидан солиқ тўлаган, қолган суммани эса солиқ идораларидан иккинчи норасмий шартнома орқали яширган.\nАгар актриса ва тегишли компаниялар тегишли солиқлар, фоизлар ва жарималарни муддатида тўламаса, иш суд идораларига топширилади ва уларга нисбатан жиноий тергов олиб борилади.\nАввалроқ Хитой интернетида бир қатор катта ҳақ олувчи актёрлар “ин-ян” деб аталувчи шартномалар тузиши ҳақида хабар пайдо бўлган. Унга кўра, шартномалардан бирида улар оладиган ҳақиқий гонорар, иккинчисида эса камайтириб кўрсатилган гонорар кўрсатилади. Гонорар суммаси камайтириб кўрсатилган шартнома солиқ идораларига топширилиб, даромадларнинг бир қисмини яширишга имкон беради. “Замин” янгиликларини “Youtube”да кузатиб боринг\n5-09-2019, 06:34, Дунё\n10-01-2019, 06:28, Дунё\n8-05-2018, 08:32, Дунё\n20-09-2016, 00:24, Дунё


ТОШКЕНТ, 3 дек - Sputnik. “China Southern Airlines” самода Буюк ипак йўлини ташкил қилмоқчи. Хитой ва Ўзбекистон авиация бозорида яхши истиқболга эга, деб хабар қилмоқда Sputnik Ўзбекистон мухбири.\nХитой авиакомпанияси икки мамлакат ўртасида парвозлар ва йўналишлар сонини кўпайтиришни режалаштирмокда. Тахмин қилинишича, ёз ва кузги рейслар учун навигация мавсуми ўзгаргандан сўнг 2020 йил март ойида Тошкент-Пекин рейси янги "Pekin Daxing" халқаро аэропортига кўчирилади.\n"China Southern Airlines" Осиёдаги энг йирик авиаташувчи ва Хитойда энг катта йиллик йўловчилар оқимига эга авиакомпаниядир.\nавиарейслар қатнови, Хитой


Аёлини камситадиган эркак инсонларнинг энг бахтсизидир — Ғуломиддин домла Эргашев | Qalampir.uz\nАёлини камситадиган эркак инсонларнинг энг бахтсизидир — Ғуломиддин домла Эргашев\nИнтервью\t25 Ноябрь 2021 18:50 8326\nЎз аёлини хор-зор қилиб камситадиган, алдаб кетадиган, хиёнат\nқиладиган, садоқат вафони унутиб, аёллар шаънини\nбулғайдиган, аёллар шаънига беҳуда туҳматлар\nқиладиган эркак зоти эркакларнинг энг золимидир.\nҒуломиддин домла Эргашев\nБисмиллаҳир роҳманир роҳийм. Ассалому алайкум ва раҳматуллоҳу ва боракатуҳ. Бундан 1450 йил аввал Қуръон нозил бўлмасдан, пайғамбаримиз жаноб расулуллоҳ соллаллоҳу алайҳи васаллам Аллоҳ таолодан расуллик – элчилик, пайғамбарлик мақомини олмасдан аввалги даврни жоҳилият даври дейилади. Аёллар шунчалик хор қилинганки, уни тарифлашнинг иложи йўқ. Бир оилада қиз фарзанд дунёга келса, ор-номус деб, уни тириклайин кўмишган. Буюк саҳобалардан бирлари бир нечталаб қизларини тирклайн кўмган эканлар. Эр вафот этса, унинг мол-мулклари мерос тариқасида, қариндошларига бўлиб берилган. Аёллар мерос олиш ҳаққига ҳам эга бўлишмаган. Улар чўри, жориялар сифатида фойдаланилган ва сотилган. Алҳамдулиллаҳ Ислом аёлларга инсонийлик мақомини берди.\nПайғамбаримиз расулуллоҳ (с.а.в) шундай деганлар: “Эй умматларим, аёллар сиз билан баробардир, улар сиздандир, аёллар ҳам инсондир”.\nИслом билан аёллар ўзларини ҳақиқий иззати, азизлиги, шарафию мукаррамлигига эришганлар. Расулимиз “Жаннат оналар оёғи остидадир”, “Оналарни ҳурмат, иззат қилган бошида кўтарганлар” жаннатга киради деганлар. Чунки ҳар бир аёл онадир.\nАйрим вазиятларда баъзи аёллар ўзларини-ўзлари хор қилишяпти, камситишяпти. Аслида динимиз аёллар шаънини юксакликка кўтарган. Пайғамбаримиз расулуллоҳ (с.а.в) шундай деганлар: “Эй Аллоҳнинг бандалари, ер юзидаги Аллоҳ яратган барча махлуқотига, борлиқ жонзотига раҳм қилинг. Ким раҳм қилмаса, яратган қиёматда у бандасига ҳам раҳм қилмайди”.\nАёл зотини эъзоз қиладиган эркак ҳақиқий, чин эркак бўлади. Эркакларнинг энг зўри, энг марди, энг яхшиси бўлади. Аёлини ҳурмат, иззат қиладиган эркакка дунёдаги барча яхши сифатлар берилса ҳам кам. Ўз аёлини хор-зор қилиб камситадиган, алдаб кетадиган, ҳиёнат қиладиган, садоқат ва вафони унутиб, аёллар шаънини булғайдиган, аёллар шаънига беҳуда туҳматлар қиладиган эркак зоти эркакларнинг энг золимидир. Инсонларнинг энг бадбахти, энг бахтсизидир. Бу инсонга эркаклик номи ҳам лойиқ эмас. Шунинг учун, мусулмон одам, ўзбек деган бошида дўпписи, белида белбоғи бор эркакка барча аёлларни ҳурмат, иззат қилиш динимизнинг мажбуриятидир.\nПайғамбаримиз, жаноби расулуллоҳ (с.а.в) “ҳар бирингиз ўз аҳли аёлингиз ҳақида Аллоҳ олдида сўраласиз” деганлар. Уларга зулм қилсак, улар ҳақидаги туҳмат-у ёлғонларни гапирадиган бўлсак, Аллоҳни олдида, албатта, бунинг ҳисоб китоби бор. Ҳудодан қўрқиш керак.\nАёлларга илтимос қиламан. Ҳеч қачон аёлликнинг шарафини йўқотманг. Оналик шаънига доғ туширманг. Ҳаё, ор-номус, иззат-шарафингиз бўлсин. Хиёнатлардан, беҳаёликлардан доимо узоқ бўлинг. Чунки сиз аёлсиз, мақомингизни унутманг. Аллоҳ таоло ҳаммангизга саодатли шарафли, ор-номусли, чин, азиз номга соҳиб бўлган аёлликни насиб қилсин.\nҒуломиддин домла Эргашев “Абдуллоҳ ибн Масъуд” жоме масжиди имом-хатиби\nАёллар Пайғамбаримиз жаноби расулуллоҳ (с.а.в)\n04 Июль 13:26 74178\n03 Июль 12:03 73358\n03 Июль 14:19 48841\n04 Июль 16:52 47132\n05 Июль 20:00 45351


Сурхондарёда бир аёл янги туғилган чақалоғини ҳожатхонага ташлаб юборган! Гўдакнинг аҳволи оғир… (+Видео) - 8 Июля 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Июль » 8 » Сурхондарёда бир аёл янги туғилган чақалоғини ҳожатхонага ташлаб юборган! Гўдакнинг аҳволи оғир… (+Видео)\n2-3 кун аввал Сурхондарёнинг Денов тумани, Лолазор буюм бозори ҳудудида жойлашган ҳожатхонага она ўзининг янги туғилган фарзандини ташлаб юборган. ИИБ ходимлари чақалоқни топиб олишди ва уни қутқаришга врачлар билан роса ҳаракат қилишди. Боланинг ҳозирги ҳолати номаълум. Она эса видеокамера ёзувларига тушиб қолган ва ҳозирда қидирувда…\nБу видеони мен кўзда ёш билан кўрдим.


Россия Суриядаги амалиётларини давом эттирмоқчи\nРоссия АҚШ талабларини менсимаган ҳолда ўз ҳаво кучлари Сурия ҳукуматини қўллашда давом этишини билдирди.\n28 сентябрь куни АҚШ Давлат департаменти матбуот котиби Жон Кирби Россия Суриянинг Ҳалаб шаҳридаги ҳужумларни “зудлик билан бас қилмаса”, Вашингтон Москва билан барча ҳамкорликни тўхтатиб қўйишини айтган эди.\nКирби яна Суриядаги зўравонлик тўхтаса, бу Россия учун ҳам яхши бўлишини, сабаби экстермистлар юзага келган бўшлиқдан фойдаланиб, “Россия манфаатларига, балки ҳатто рус шаҳарларига ҳужум қилиши мумкинлигини” таъкидлади.\n29 сентябрь куни Кремль матбуот котиби Дмитрий Песков Кирби шарҳларини “ғалати” деб таърифлар экан, Сурияда “террорга қарши” кураш давом этишини таъкидлади. Песков яна Москва Сурия бўҳронини ҳал қилиш учун АҚШ билан ҳамкорлик қилишга тайёр эканлигини қўшимча қилди.\nБундан аввал Россия ташқи ишлар вазири ўринбосари Сергей Рябков Кирбининг шарҳларини “ҳис-туйғуга берилиш” деб атаган, Россия учун бу гаплар “терроризмни қўллашга тенг эканлигини” таъкидлаган эди.\nРябков яна АҚШнинг Ҳалабдаги ҳужумларни етти кунга тўхтатиш таклифини “бажаришнинг иложи йўқлигини”, чунки бундай қилиш жангариларга куч тўплаш имконини беришини айтди.\nРябков Москва инсонпарварлик мақсадида 48 соат давом этувчи оташкесимни таклиф қилмоқчи эканлигини қўшимча қилди.